KES COVID-19 MENINGKAT TIGA PERATUS KETIKA MUSIM PERAYAAN

KUALA LUMPUR: Jumlah kes COVID-19 meningkat 3 peratus pada musim perayaan dengan 4,963 kes direkodkan pada Minggu Epidemiologi ke-17 (ME 17/2023) iaitu dari 23 April hingga 29 April 2023.

Pada Minggu Epidemiologi ke-16 (ME 16/2023) lalu, angka kes yang dilaporkan ialah 4,817 kes.

Menurut Ketua Pengarah Kesihatan Datuk Dr Muhammad Radzi Abu Hassan, data dari Crisis Preparedness and Response Centre (CPRC) juga menunjukkan jumlah kemasukan pesakit COVID-19 (termasuk pesakit disyaki COVID-19) ke fasiliti kesihatan awam meningkat dari 4.8 kepada 5.8 bagi setiap 100,000 populasi pada ME 17/2023 berbanding ME 16/2023.

Jelasnya keadaan jangkitan COVID-19 di Malaysia masih terkawal dan perkhidmatan kesihatan serta kapasiti di hospital tidak terjejas.

“Majoriti pesakit yang dimasukkan ke hospital adalah golongan berisiko tinggi seperti individu dengan komorbid dan warga emas, namun peningkatan itu tidak membebankan perkhidmatan kesihatan dan hospital masih beroperasi seperi biasa,” katanya.

Dalam pada itu, Muhammad Radzi berkata, Kementerian Kesihatan Malaysia (KKM) menjangkakan kemungkinan sedikit peningkatan kes COVID-19 akan berlaku susulan pergerakan dan perjumpaan sanak saudara dan sahabat handai ketika sambutan Hari Raya Aidilfitri dan Hari Wesak.

Oleh itu orang ramai digalakkan memakai pelitup muka sekiranya bergejala ketika aktiviti kunjung mengunjung bagi melindungi keluarga, jiran dan sahabat handai daripada mendapat jangkitan.-– AlHijrah Online


BALING KAD PENGENALAN DAN LESEN MEMANDU, MAKI POLIS DI SJR

NIBONG TEBAL: Seorang lelaki ditahan polis selepas mengeluarkan kata-kata kesat serta tidak memberi kerjasama terhadap anggota yang bertugas di sekatan jalan raya (SJR) Plaza Tol Jawi, pada 18 Februari lalu.

Dalam kejadian kira-kira jam 5 petang, individu berusia 28 tahun itu memandu kereta jenis Mitsubishi Lancer dalam perjalanan dari Butterworth menuju ke Bagan Serai, Perak.

Ketua Polis Daerah Seberang Perai Selatan, Superitendan Lee Chong Chern berkata, suspek gagal menunjukkan surat kebenaran rentas negeri semasa ditahan dalam SJR berkenaan.

“Lelaki berkenaan bertindak agresif dengan membaling kad pengenalan dan lesen memandu ke arah anggota bertugas.

“Anggota bertugas terus menahan selepas individu tersebut bertindak sedemikian, tidak memberi kerjasama serta menghalang petugas menjalankan tugas,” katanya.

Tambah Chong Chern, lelaki berkenaan mengeluarkan perkataan kesat semasa proses tangkapan dibuat.

Katanya, hasil siasatan mendapati lelaki tersebut mempunyai rekod rawatan mental di Hospital Taiping sehingga kini.

Kes disiasat mengikut Seksyen 186 Kanun Keseksaan dan Peraturan 16(1) Peraturan Pencegahan dan Pengawalan Penyakit Berjangkit 2021.

Terdahulu tular di media sosial video lelaki berkenaan mengeluarkan kata-kata kesat terhadap anggota polis, namun anggota berkenaan masih tenang dan mengawal keadaan yang tegang.—AlHijrah Online


LAPAN PEGAWAI IMIGRESEN DITAHAN SPRM DALAM OP SELAT

PUTRAJAYA: Suruhanjaya Pencegahan Rasuah Malaysia (SPRM) menahan lapan orang pegawai Jabatan Imigresen menerusi Op Selat bulan lepas untuk didakwa di enam mahkamah berasingan pada esok dan Rabu ini.

Menurut sumber, mereka akan dituduh atas kesalahan menerima wang sogokan setelah memperakukan cap keluar dan masuk pasport warga asing tanpa perlu keluar Malaysia.

Selain itu, esok, dua pegawai imigresen masing-masing akan dituduh di Mahkamah Sesyen Kota Bharu, Kelantan dan Mahkamah Sesyen Johor Bahru, Johor.

Manakala masing-masing seorang di Mahkamah Sesyen Pulau Pinang, Mahkamah Sesyen Shah Alam, Selangor dan Mahkamah Sesyen Melaka.

Seorang pegawai lagi akan dituduh pada Rabu di Mahkamah Sesyen Kuala Terengganu, Terengganu.

SPRM telah menjalankan satu operasi khas dengan kerjasama Jabatan Imigresen pada 16 November lepas, yang menyaksikan kejayaan melumpuhkan aktiviti rasuah melibatkan sindiket yang menyalahgunakan pengesahan cap keluar dan masuk sempadan utama negara.—AlHijrah Online


SIDANG MEDIA KHAS PERDANA MENTERI PADA 3 PETANG INI

KUALA LUMPUR: Perdana Menteri Datuk Seri Ismail Sabri Yaakob dijadual mengadakan satu sidang media khas jam 3 petang, hari ini.

Dijangkakan, Ismail Sabri akan mengumumkan kebenaran merentas negeri susulan kadar vaksinasi populasi dewasa di Malaysia hari ini telah mencatatkan 89.7 peratus.

Sebelum ini media melaporkan bahawa Ismail Sabri akan mengumumkan kebenaran merentas negeri dalam tempoh terdekat yang akan berkuat kuasa serentak di seluruh negara.

Ismail Sabri juga turut memaklumkan bahawa aktiviti merentas negeri akan dibenarkan semula setelah kadar vaksinasi terhadap populasi dewasa telah mencapai 90 peratus.

Sidang Media Khas tersebut turut disiarkan di TV Alhijrah saluran 114 serta Facebook TV Alhijrah.–AlHijrah Online


86 NEGARA DIKECUALIKAN VISA KE UZBEKISTAN

Oleh Zaim Zamani

KUALA LUMPUR: Uzbekistan akan memberikan pengecualian visa pelancong kepada 86 negara, termasuk Malaysia, bermula 1 Januari tahun depan.

Duta Besar Uzbekistan ke Malaysia, Ravshan Usmanov berkata pengecualian visa bertujuan menarik pelawat ke negara kelahiran Imam Bukhari itu yang menyasarkan 10 juta pelancong pada tahun depan.

“Industri pelancongan adalah salah satu tunjang utama ekonomi negara kami dan pelbagai langkah telah dirancang untuk menarik pelancong ke Uzbekistan, termasuk menambah jumlah negara diberikan pengecualian visa pelancong.

“Buat masa ini, ada 65 negara diberikan pengecualian visa pelancong antaranya Malaysia, Indonesia, Singapura, Jepun dan Turki dan tahun depan 23 negara akan ditambah,” katanya dalam temu bual eksklusif bersama AlHijrah Online di sini hari ini.

Ravshan berkata, ketika ini jumlah pelancong yang melawat negara bekas anggota Kesatuan Soviet itu, menunjukkan peningkatan memberangsangkan dari tahun ke tahun.

Mengulas lanjut, Duta Uzbekistan itu berkata seramai 2.5 juta pelancong melawat negara itu pada 2017 diikuti lima juta pelancong pada 2018 dan kira-kira enam juta pelawat pada 2019.

Beliau berkata Tashkent juga menjalinkan kerjasama rapat dengan Putrajaya untuk merancakkan industri pelancongannya antara lain dalam bidang makanan halal, pengurusan hotel dan promosi pelancongan.

“Kami juga melantik duta pelancongan Uzbekistan yang merupakan rakyat negara ini iaitu personaliti televisyen Daler Yusof dan  Datuk Dr Mohd Asri Zainul Abidin atau lebih dikenali sebagai Dr Maza yang merupakan Mufti Perlis,” katanya.

Ravshan berharap pelantikan dua personaliti dari Malaysia itu akan menarik lebih ramai rakyat negara ini untuk melawat Uzbekistan yang terkenal dengan lokasi tumpuan pelancongan bersejarah membabitkan tamadun Islam.

Jelasnya, sebagai sebuah negara yang mempunyai banyak peninggalan sejarah, terutama berkaitan perkembangan agama Islam, Uzbekistan menjanjikan pengalaman yang bermakna untuk semua pengunjung. — AlHijrah Online


Seragamkan undang-undang jenayah syariah untuk keadilan

KUALA LUMPUR – Penyeragaman dan penyelarasan undang-undang jenayah
syariah di seluruh negara perlu diwujudkan untuk membuktikan keadilan Islam dan
memudahkan rakyat untuk mendapatkan keadilan di Mahkamah Syariah.

Selama ini, pelaksanaan undang-undang jenayah syariah adalah berbeza-beza
bagi setiap negeri, di mana kesalahan yang sama dikenakan hukuman berbeza
mengikut undang-undang yang diguna pakai bagi setiap negeri.

Hukuman minum minuman memabukkan di Selangor adalah denda tidak lebih RM 3,000 atau penjara tidak lebih dua tahun, manakala di Pahang lebih tinggi iaitu tidak melebihi RM 5,000, atau penjara tidak lebih tiga tahun, selain mempunyai hukuman tidak lebih enam rotan.

Undang-undang yang diguna pakai ialah Kaedah-kaedah Peguam Syarie 1993,
manakala bagi negeri-negeri pula ialah Kaedah-kaedah atau Peraturan-peraturan
Peguam Syarie yang dibuat melalui Enakmen Pentadbiran Agama Islam Negeri-negeri
atau Enakmen Mahkamah Syariah Negeri-negeri.

Ini berikutan doktrin Persekutuan yang diamalkan, di mana kuasa tertentu diberi kepada negeri-negeri, termasuk pentadbiran Islam yang bernaung di bawah kuasa sultan dan Raja-raja Melayu.

Bagi mengatasi keadaan yang menyebabkan sering berlakunya kekeliruan ini, kerajaan bersetuju menggubal Rang Undang-undang Prosesion Guaman Syarie Wilayah Persekutuan yang telah dibuat bacaan pertama dan kedua pada Selasa dan Khamis lalu.

Jika tiada halangan, ia dijangka dapat direalisasikan penghujung tahun
depan, nyata Menteri di Jabatan Perdana Menteri, Datuk Seri Dr Mujahid Yusof ketika
ditemubual Sinar Harian, hari ini.

Menurut Mujahid, penyeragaman ini penting untuk dilaksanakan atas beberapa sebab iaitu untuk menunjukkan keadilan Islam, iaitu masih wujud kesatuan dalam pelaksaaan keadilan melibatkan undang-undang jenayah syariah walaupun setiap negeri ada kuasa masing-masing.

Suatu pendekatan melalui ‘road map’ akan disediakan bagi memudahkan proses penyeragaman ini kerana Persekutuan tiada kuasa untuk campur tangan dalam undang-undang di peringkat negeri.

Semua libat urus bermula dengan pihak negeri, pemegang taruh di negeri-negeri dan Majlis Agama Islam serta Majlis Raja-Raja akan dibuat sehingga ia dapat diterima secara konsensus.

‘Road map’ ini juga akan membawa kepada persediaan untuk dibentangkan
di Parlimen pada penghujung 2020 sebagai akta yang telah diharmonikan.

Beliau juga optimis apabila penyeragaman melalui akta di Wilayah Persekutuan berjaya, negeri-negeri juga akan bersetuju mengikut jejak langkah itu setelah melihat kebaikan hasil penyeragaman itu.

Namun beliau menegaskan prosedur ini dibuat tanpa membelakangkan raja-raja.

Mujahid juga melalui bahagian undang-undang Jabatan Kemajuan Islam Malaysia (JAKIM) akan membuat kajian bagi menghasilkan model terbaik, dengan mengambil keistimewaan setiap negeri, dan menyebut Terengganu sebagai model terbaik untuk rujukan kes jenayah ‘musahaqah’.

Beliau juga mencadangkan kaedah bersifat memulihkan atau rehabilitatif bagi
penghukuman di bawah undang-undang jenayah syariah seperti memberi ruang untuk
bon berkelakuan baik, kerja-kerja sosial dan hukuman yang menyedarkan pesalah.

Perkara ini memerlukan kebijaksanaan dan budi bicara hakim untuk
menilai setiap kesalahan itu. Namun konsep pemulihan ini tidak bermaksud semua
kesalahan akan dilepaskan, tegas Mujahid.


POKOK TUMBANG, BUMBUNG TERCABUT AKIBAT HUJAN LEBAT DAN RIBUT DI P. PINANG

GEORGE TOWN: Beberapa kawasan di Pulau Pinang mengalami hujan lebat serta angin kuat yang mengakibatkan kejadian pokok tumbang serta struktur bumbung tercabut, petang tadi.

Setakat ini, tiada kecederaan atau kemalangan jiwa dilaporkan dalam kejadian tersebut yang berlaku kira-kira jam 5 petang tadi.

Tular beberapa hantaran di Facebook menunjukkan kejadian pokok tumbang ekoran hujan lebat serta angin kuat.

Kejadian dipercayai berlaku di di Jalan Zainal Abidin, laluan ke Bukit Bendera dan Jalan Tengku, di sini.

Beberapa anggota Angkatan Pertahanan Awam Malaysia (APM) serta kakitangan pembersihan Majlis Bandaraya Pulau Pinang (MBPP) sedang menjalankan kerja-kerja pengalihan pokok serta pembersihan di lokasi kejadian.–AlHijrah Online


LETUPAN MASJID PAKISTAN, ANGKA KORBAN MENINGKAT 44

ISLAMABAD: Angka kematian akibat letupan bunuh diri yang memusnahkan sebuah masjid pada petang Isnin di Peshawar meningkat kepada 44 mangsa, lapor Xinhua.

Jurucakap Hospital Lady Reading, Muhammad Asim berkata angka kematian meningkat selepas beberapa orang meninggal dunia akibat cedera parah dan beberapa lagi mayat ditemukan dalam runtuhan itu.

Sekurang-kurangnya 157 mangsa masih menerima rawatan di hospital, manakala 15 daripadanya dilaporkan dalam keadaan kritikal.

Mangsa termasuk tiga pegawai polis, orang awam, seorang imam dan seorang wanita yang tinggal di sebuah rumah berhampiran masjid.

Pegawai polis ibu kota Peshawar di wilayah Khyber Pakhtunkhwa (KP), Muhammad Ijaz Khan memberitahu Xinhua bahawa kira-kira 300 jemaah sedang bersolat di masjid itu ketika letupan berlaku.

Beliau berkata letupan kuat itu merosakkan sebahagian bangunan masjid, manakala ramai jemaah terperangkap dalam runtuhan.

Masjid berkenaan terletak di kawasan paling sensitif di Peshawar dengan sejumlah besar agensi penguatkuasaan undang-undang termasuk Frontier Corps, jabatan memerangi keganasan terletak, menurut laporan tempatan.

Sumber rasmi daripada polis Peshawar memberitahu Xinhua bahawa sasaran pengebom bunuh diri merupakan anggota polis, sambil menambah bahawa penyerang berjaya menyelinap ke kawasan itu sebelum bertindak meletupkan dirinya di dalam masjid.

Susulan kejadian itu, jabatan kesihatan wilayah mengisytiharkan darurat di daerah Peshawar.

Pasukan keselamatan bertindak mengepung kawasan itu dan melancarkan siasatan penuh berhubung insiden berkenaan.

Perdana Menteri Pakistan Shahbaz Sharif mengutuk sekeras-kerasnya letupan itu, sambil berkata seluruh negara bersatu menentang ancaman keganasan.

“Pengganas mahu menimbulkan ketakutan dengan menyasarkan mereka yang menjalankan tugas mempertahankan Pakistan,” katanya, sambil menambah bahawa strategi komprehensif akan diguna pakai untuk menangani situasi yang semakin merosot.

Tiada kumpulan yang mengaku bertanggungjawab atas insiden itu setakat ini.–AlHijrah Online


PARLIMEN PERLU BERSIDANG SECEPAT MUNGKIN – AGONG

KUALA LUMPUR: Yang di-Pertuan Agong, Al-Sultan Abdullah Ri’ayatuddin Al- Mustafa Billah Shah menzahirkan pandangan bahawa persidangan Parlimen perlu diadakan secepat mungkin.

Menurut Datuk Pengelola Bijaya Diraja Istana Negara, Datuk Indera Ahmad Fadil Shamsuddin, baginda bertitah demikian bagi membolehkan Ordinan-ordinan Darurat dan Pelan Pemulihan Negara dibahaskan oleh Ahli-ahli Dewan Rakyat.

Baginda menzahirkan pandangan tersebut selepas memperhalusi pandangan para pemimpin parti politik, Jawatankuasa Khas Bebas Darurat 2021 serta sembah taklimat para pakar dari agensi-agensi kerajaan.

“Seri Paduka Baginda turut menzahirkan harapan agar angka jangkitan wabak COVID-19 dapat dilandaikan dengan segera dan berpandangan vaksinasi merupakan satu-satunya “exit strategy” bagi mengawal penularan wabak COVID-19 di negara ini.

“Seri Paduka Baginda menzahirkan pandangan bahawa kerajaan perlu bertindak tegas memudahkan birokrasi dan mempercepatkan proses vaksinasi kepada rakyat agar matlamat imuniti kelompok 80 peratus (herd immunity) dapat dicapai seawal mungkin,” titah baginda.

Sementara itu, Al-Sultan Abdullah turut menzahirkan pandangan bahawa perlu adanya pentadbiran Kerajaan yang stabil dan kukuh serta berupaya berfungsi dengan efektif dalam menangani wabak COVID-19 dan memulihkan ekonomi negara.

“Seri Paduka Baginda amat menyedari tentang peranan Parlimen sebagai satu platform penting untuk wakil-wakil rakyat bersidang bagi membincangkan pelbagai isu khususnya berkaitan penularan wabak COVID-19.

“Ahli-ahli Dewan Rakyat boleh berbincang berkenaan peruntukan perbelanjaan Kerajaan bagi membantu rakyat yang di dalam kesempitan dan bagi memulihkan semula ekonomi negara,” titah baginda.

Hari ini, Seri Paduka Baginda telah berkenan berangkat menghadiri dan mempengerusikan Perbincangan Khas Raja-Raja Melayu di Istana Negara.

Baginda turut menzahirkan setinggi penghargaan atas sokongan berterusan Duli-Duli Yang Maha Mulia Raja-Raja Melayu yang juga mencerminkan keprihatinan tinggi Duli-Duli Yang Maha Mulia Raja-Raja Melayu terhadap kemaslahatan negara dan kelangsungan hidup rakyat.

Sementara itu, Al-Sultan Abdullah turut menzahirkan setinggi penghargaan kepada para petugas barisan hadapan dan seluruh rakyat yang bertungkus lumus mengorbankan masa serta penat lelah dalam usaha-usaha memerangi penularan wabak COVID-19 di negara ini.

“Seri Paduka Baginda turut mengambil kesempatan ini mengajak rakyat untuk bersama mendoakan agar rakyat Malaysia dan negara sentiasa berada di bawah lindungan Allah SWT, dijauhi dari sebarang musibah dan wabak COVID- 19 dapat dibendung serta diakhiri dengan segera,” titah baginda.–AlHijrah Online


TIADA MAKLUMAT PEMBUKAAN DUA MASJID SUCI ESOK – ZULKIFLI

KUALA LUMPUR: Tiada maklumat mengenai pembukaan  Masjidil Haram dan Masjid Nabawi pada 8 Ramadan (esok) seperti yang tular di media sosial hari ini.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata beliau telah menghubungi Duta Arab Saudi ke Malaysia, Datuk Dr Mahmoud Hussien Saeed Qattan berhubung perkara itu.

“Saya telah berhubung dengan Duta Arab Saudi pada tengah hari tadi dan bertanyakan hal ini maka jawapan yang diberikan kepada saya, beliau sendiri tidak ada maklumat dan memaklumkan apa yang berlaku setakat ini berdasarkan kepada arahan terdahulu iaitu tiada pembukaan.

“Beliau turut memaklumkan di Makkah dan Madinah masih lagi lockdown dan yang dibenarkan hanya pekerja-pekerja sahaja dan mereka yang terhad termasuk imam atau yang betugas di masjid itu,” katanya dalam program temu bual ‘Ramadan Kali Ini’ terbitan Bernama Radio dilaporkan agensi berita BERNAMA hari ini.

Tular di media sosial hari ini mengenai satu kenyataan Kementerian Haji dan Umrah Arab Saudi kononnya mengumumkan dua masjid suci umat Islam itu akan dibuka esok berserta garis panduan dan prosedur operasi standard (SOP) yang perlu dipatuhi.

Arab Saudi pada akhir Februari lalu memutuskan menggantung kemasukan jemaah ibadah umrah di Makkah dan ziarah Masjid Nabawi, Madinah.

Bagaimanapun, semalam Presiden Ketua Umum Hal Ehwal Dua Masjid Suci, Sheikh Abdul Rahman As-Sudais melalui instagram Haramain_info menyatakan Masjidil Haram dan Masjid Nabawi akan dibuka dalam masa terdekat selepas situasi pandemik COVID-19 ditangani.

Tanpa menyatakan tarikh bila dua masjid suci itu akan dibuka, Sheikh Sudais berkata ia tidak akan dilakukan dengan tergesa-gesa untuk kebaikan semua pihak.

Pertengahan Mac lalu, Arab Saudi turut menyekat pergerakan keluar dan masuk ke negara itu untuk membendung penularan COVID-19.

Mengulas mengenai isu solat jemaah di masjid, Zulkifli berkata keputusan membuka semula masjid dan surau bagi aktiviti ibadah, termasuk solat Jumaat dan solat berjemaah bergantung kepada kebenaran Kementerian Kesihatan (KKM).

“Ia perlu diperhalusi satu persatu, bagaimanapun ia amat bergantung kepada KKM. Justeru, apa-apa keputusan berdasarkan kepada pendapat serta pandangan KKM sewajarnya menjadi pedoman. Ia akan dibincang dari semasa ke semasa,” kata menteri agama itu. — AlHijrah Online


279 SYARIKAT DI P PINANG TIDAK SERAH PENYATA PULANGAN GST

BUTTERWORTH, 25 Jun – Sebanyak 279 syarikat di Pulau Pinang dikesan tidak menyerahkan dokumen penyata pulangan cukai barang dan perkhidmatan (GST) sejak Januari lepas, kata Pengarah Jabatan Kastam Diraja Malaysia (JKDM) Pulau Pinang, Datuk Mohd Pudzi Man.

Selain itu, beliau berkata, 47 daripada syarikat yang melakukan kesalahan itu telah dikenakan tindakan mahkamah. Katanya, dokumen penyata pulangan GST itu sangat penting dan perlu diserahkan kepada kastam untuk disemak sama ada syarikat yang berdaftar telah melaksanakan GST dengan baik atau sebaliknya.

“Ini kerana, kita mahu memastikan syarikat ini dapat menjalankan pelaksanaan GST dengan teratur tanpa masalah agar kutipan cukai ini dapat disalurkan terus kepada kerajaan.

“Berikutan itu, setiap syarikat dikehendaki menghantar dokumen penyata pulangan GST kepada pihak kita dalam tempoh yang ditetapkan supaya semakan dapat dibuat dengan segera,” katanya kepada pemberita selepas majlis penyampaian hadiah ‘Peraduan Jom Minta Resit GST’ di Pejabat Kastam Seberang Jaya, di sini, hari ini.

Pada majlis itu, seramai 161 pemenang yang menyertai peraduan berkenaan menerima hadiah untuk cabutan bulan April hingga Jun. Mohd Pudzi berkata, kompaun sebanyak RM5,000 akan dikenakan terhadap syarikat yang tidak menyerahkan penyata pulangan GST pada masa ditetapkan.

“Sekiranya, kompaun tidak dibayar dalam tempoh dua minggu, tindakan undang-undang akan diambil terhadap syarikat berkenaan,” katanya.

Sementara itu, Mohd Pudzi berkata, peraduan Jom Minta Resit yang berlangsung sehingga November itu adalah inisiatif pihak JKDM untuk memberi kesedaran kepada pengguna mengenai kepentingan meminta resit.

“Ini juga secara tidak langsung meningkatkan pematuhan peniaga untuk mengeluarkan resit jualan bercukai GST selaras peruntukan Seksyen 33, Seksyen 34 dan Seksyen 36 Akta Cukai Barang dan Perkhidmatan 2014,” katanya.

BERNAMA


BANTUAN E-DOMPET RM200 DIPERLUAS KEPADA SEMUA MAHASISWA YANG LAYAK – PM

SHAH ALAM: Kerajaan akan memperluas bantuan e-Dompet 2023 kepada semua mahasiswa yang berkelayakan di negara ini, kata Perdana Menteri Datuk Seri Anwar Ibrahim.

Beliau berkata langkah itu adalah bagi memastikan bantuan tersebut dapat dimanfaatkan oleh golongan berkenaan.

“Saya akan putuskan supaya e-Dompet boleh dimanfaatkan semua mahasiswa,” katanya ringkas pada Sesi Dialog Perdana Menteri bersama Majlis Perwakilan Pelajar Universiti Teknologi MARA (UiTM) Se-Malaysia di sini hari ini.”

Isu itu dibangkitkan oleh seorang wakil pelajar yang mendapati Belanjawan 2023 meletakkan kategori penerima bantuan e-Dompet berjumlah RM200 adalah individu berusia 18 hingga 20 tahun, menyebabkan sebahagian mahasiswa tidak mendapat manfaat selain tidak boleh memohon bantuan bagi kategori bujang.

Anwar, yang juga Menteri Kewangan, turut memberi jaminan bahawa Menteri Pendidikan Tinggi Datuk Seri Mohamed Khaled Nordin akan mengadakan beberapa rancangan segera bagi memastikan akses Internet di semua kampus di seluruh negara dalam keadaan baik.

“Arahan kita sekarang untuk Kerajaan Perpaduan, syarat pertama mesti memastikan akses (Internet) ini menyeluruh di seluruh negara,” katanya.

Menjawab pertanyaan berkaitan harga tiket penerbangan domestik yang tinggi, Perdana Menteri berkata beliau akan berbincang dengan Menteri Pengangkutan Anthony Loke Siew Fook berhubung perkara itu.

“Tetapi ini di luar skop kerajaan (harga tiket penerbangan) kecuali dengan beri subsidi. Ini masuk akal dan mungkin kita perlu berunding dengan syarikat penerbangan. (Mungkin) setahun sekali diberikan… boleh, nanti kita bincang,” katanya. –AlHijrah Online


NATO KECAM SERANGAN REJIM SYRIA, RUSIA DI IDLIB

BRUSSELS: Ketua Pertubuhan Perjanjian Atlantik Utara (NATO), Jens Stoltenberg hari ini mengecam serangan dilancarkan rejim Bashar al-Assad dan sekutunya, Rusia di barat laut Syria, Idlib.

Stoltenberg juga menggesa serangan itu dihentikan segera, kata jurucakap NATO, Oana Lungescu kepada agensi berita Anadolu.

Beliau juga meminta rejim Syria dan Rusia untuk menghormati undang-undang antarabangsa dan menyokong proses damai PBB.

“Dengan mengurangkan tekanan, semua pihak boleh mengelakkan situasi dahsyat dan krisis kemanusiaan menjadi teruk,” katanya.

Sekurang-kurangnya 29 tentera Turki terkorban dan 36 yang lain cedera dalam serangan udara rejim Bashar di Rusia semalam. — Terjemahan AlHijrah Online


PEJABAT SYED SADDIQ DIARAH TUTUP, TIADA KEBENARAN PROGRAM AGIHAN BANTUAN

JOHOR BAHRU: Pejabat Ahli Parlimen Muar, Syed Saddiq Syed Abdul Rahman diarah tutup bermula hari ini susulan tidak mendapat kebenaran bagi mengadakan program penyerahan bantuan yang berpusat di pejabatnya.

Ketua Polis Johor, Datuk Ayob Khan Mydin Pitchay berkata, Syed Saddiq hanya memohon kebenaran melakukan agihan bantuan dari rumah ke rumah sahaja.

Jelas beliau tindakan untuk menghentikan program penyerahan bantuan di pejabat tersebut dibuat oleh penguatkuasa Pejabat Kesihatan Daerah Muar.

“Arahan itu dibuat kerana pegawai kesihatan melihat program yang dihadiri lebih 100 orang dan tidak mematuhi prosedur operasi standard (SOP) ditetapkan dalam tempoh pandemik COVID-19 ini.

“Ahli Parlimen atau Ahli Dewan Undangan Negeri (ADUN) memang dibenarkan untuk menjalankan aktiviti memberikan bantuan tetapi perlu mendapat kebenaran daripada Pusat Kawalan Operasi Bencana (PKOB) Daerah,” katanya dalam sidang media di Ibu Pejabat Polis Kontinjen (IPK) Johor, hari ini.

Bagaimanapun, Ayob memaklumkan pihak berkuasa hanya mengeluarkan amaran dan tidak mengenakan kompaun kepada pihak terlibat.

Sebelum ini, Syed Saddiq memuat naik hantaran berserta beberapa keping gambar di laman sosialnya mengenai pemakluman penutupan pejabat Parlimen Muar oleh pihak polis selepas menerima kehadiran penduduk Muar yang ramai untuk menerima bantuan yang diagihkan.—AlHijrah Online


KANAK-KANAK TIGA TAHUN DITEMUKAN MAUT DENGAN KECEDERAAN DI KEPALA, KAKI DAN TANGAN DIIKAT

LAHAD DATU: Seorang kanak-kanak lelaki berusia tiga tahun daripada suku Pala’u ditemukan maut dengan kesan kecederaan di kepala, manakala kedua-dua tangan serta kaki kiri diikat dengan tali, di Kampung Panji di sini semalam.

Timbalan Ketua Polis Daerah Lahad Datu Supt Azmir Abdul Razak berkata polis menahan seorang lelaki warga asing berumur 30-an yang merupakan individu terakhir dilihat bersama kanak-kanak itu bagi membantu siasatan, dan pemeriksaan lanjut mendapati suspek yang positif dadah dipercayai kurang siuman.

Beliau berkata mayat kanak-kanak itu ditemukan ibunya di kawasan semak kampung berkenaan pada pukul 3 petang, kira-kira tiga jam selepas kanak-kanak yang keluar rumah untuk bermain, dan polis turut menahan ibu bapa kanak-kanak berkenaan yang merupakan warga asing berumur berumur 20an dan 30an bagi membantu siasatan.

“Selepas menerima panggilan MERS 999 dari orang awam, polis yang tiba lokasi menemukan mayat kanak-kanak itu dalam keadaan tangan terikat, dan kepala tersepit di antara dua pokok… kepalanya dipercayai dicederakan dengan menggunakan benda tajam, selain terdapat kesan torehan di kedua-dua belah tangan dan kaki kiri,” katanya dalam kenyataan di sini hari ini.

Azmir berkata kes disiasat mengikut Seksyen 302 Kanun Keseksaan, dan beliau turut menasihatkan orang ramai supaya tidak menularkan maklumat dari sumber tidak sahih mengenai kes itu. —AlHijrah Online


Bapa Adib terharu sokongan rakyat Malaysia

KUALA KEDAH – Keluarga Allahyarham Muhammad Adib Mohd Kassim, anggota bomba yang terkorban selepas rusuhan di Kuil Seri Maha Mariaman USJ 25 pada 27 November tahun lalu terharu dengan sokongan moral rakyat Malaysia yang ditunjukkan kepada mereka sehingga hari ini.

Bapanya, Mohd Kassim Abdul Hamid, 63, berkata, beliau sekeluarga sangat menghargai sokongan tersebut dan mengharapkan doa seluruh rakyat di negara ini agar keadilan buat anak ketiganya itu dapat ditegakkan.

Menurutnya, sejak beberapa hari lalu tidur mereka tidak lena kerana
memikirkan keputusan inkues yang akan diumumkan lusa, namun sudah
bersedia dengan sebarang kemungkinan.

“Kami sekeluarga mengucapkan ribuan terima kasih kepada seluruh  rakyat Malaysia yang menyokong kami. Kami rasa sangat terharu dengan  sokongan anda semua, terima kasih.

“27 September ini sampai masanya keputusan inkues, kami berharap
keputusan itu biarlah adil,” katanya kepada Sinar Harian ketika ditemui
di kediamannya di Kampung Tebengau dekat sini.

Mohd Kassim berkata, beliau begitu menghargai usaha pelbagai pihak  termasuk bomba dan badan bukan kerajaan (NGO) yang menganjurkan solat hajat untuk keputusan kes Muhammad Adib di seluruh negara.

“Memang saya dimaklumkan tentang usaha itu, malah turut mendapat
jemputan untuk sama-sama menghadiri di beberapa tempat di ibu negara
tapi saya tak berkesempatan hadir dan mewakilkan kepada ahli keluarga
lain yang tinggal di sana.

“Saya akan turut ke ibu negara pada Jumaat ini bersama isteri, namun
perlu menyelesaikan beberapa hal di sini terlebih dahulu. Kami juga akan
 mengadakan solat hajat dan bacaan surah Yasin di rumah kami dan juga di
 Masjid As Saadah Kampung Tebengau pada esok,” katanya.

Prosiding inkuiri kes kematian Muhammad Adib di hadapan Koroner,  Rofiah Mohamad bermula pada 11 Februari lalu mengambil masa sehingga 41 hari bagi menentukan punca kematian Pegawai Bomba (PB) tersebut.

Seramai 30 saksi dipanggil memberi keterangan dan 137 eksibit dikemukakan kepada mahkamah dan pada 21 Ogos lalu.

Mahkamah Koroner menetapkan 27 September sebagai tarikh keputusan  prosiding inkues Allahyarham Muhammad Adib selepas meneliti semua  keterangan yang diambil daripada saksi sebelum ini. – SINAR HARIAN


ANWAR, DELEGASI DIBERI PENGHORMATAN ZIARAH RAUDHAH, MAKAM RASULULLAH SAW

MADINAH: Perdana Menteri Datuk Seri Anwar Ibrahim serta delegasi diberi penghormatan oleh kerajaan Arab Saudi untuk menziarahi Raudhah serta makam Nabi Muhammad SAW.

Terdahulu, Anwar bersama isterinya serta delegasi ke Madinah al-Munawwarah untuk majlis berbuka puasa bersama pelajar Malaysia yang menuntut di Madinah.

“Kami kemudian menunaikan solat Maghrib, Isyak dan Tarawih di Masjid Nabawi. Alhamdulillah, saya dan delegasi juga diberi penghormatan oleh kerajaan Arab Saudi untuk menziarahi Raudhah dan Makam baginda Nabi Muhammad SAW,” katanya menerusi hantaran di Facebook beliau, hari ini.

Sepanjang lawatan rasminya, beliau yang diiringi Menteri Luar Datuk Seri Dr Zambry Abdul Kadir dan Menteri Komunikasi dan Digital Fahmi Fadzil, antara lain sempat mengadakan pertemuan dengan komuniti perniagaan Arab Saudi di ibu pejabat Bank Pembangunan Islam, di Jeddah.

Beliau turut menerima kunjungan hormat Setiausaha Agung Pertubuhan Kerjasama Islam (OIC) Hissein Brahim Taha dan Setiausaha Agung Liga Dunia Islam (Muslim World League – MWL) Sheikh Dr Mohammad bin Abdulkarim Al-Issa.

Selain itu, beliau turut menyaksikan majlis menandatangani tiga Perjanjian Persefahaman melibatkan syarikat swasta Malaysia dan Arab Saudi.

Beliau dan delegasi juga sempat melengkapkan ibadah umrah di Mekah dan ziarah di Madinah serta beramah mesra dalam program iftar bersama rakyat Malaysia yang menetap di Jeddah, Mekah dan Madinah.

Anwar dan delegasi mengakhiri lawatan rasmi tiga hari ke Arab Saudi dan berlepas ke Kuala Lumpur daripada Lapangan Terbang Antarabangsa Putera Mohammed bin Abdulaziz pada 12.30 pagi Sabtu waktu tempatan.—AlHijrah Online


SURAT TAWARAN HAJI, RAYUAN DAN KRITERIA KESIHATAN AKAN DIUMUM KELAK – TH

KUALA LUMPUR: Tarikh pengeluaran surat tawaran haji kepada bakal jemaah terpilih bagi musim haji 1444H/2023M akan dimaklumkan menerusi platform komunikasi rasmi Tabung Haji (TH) kelak.

Pengarah Eksekutif Haji TH Datuk Seri Syed Saleh Syed Abdul Rahman menasihati orang ramai agar tidak mudah percaya dengan berita yang tular menerusi media sosial mengenai tarikh pengeluaran surat tawaran haji, rayuan haji, syarat kelayakan bakal haji dan kriteria pemeriksaan kesihatan.

Beliau berkata berita tidak sahih itu telah menimbulkan keresahan dalam kalangan masyarakat dan pihak TH telah menerima banyak pertanyaan mengenainya.

“Bakal jemaah haji Malaysia dinasihatkan menunggu pengumuman rasmi status ibadah haji tahun ini daripada TH yang akan dimaklumkan sebaik sahaja jumlah kuota, kriteria pemilihan dan kaedah pelaksanaannya untuk musim haji tahun ini telah diputuskan oleh kerajaan Arab Saudi.

Dalam kenyataan sama, TH turut memaklumkan kursus asas haji sedang dianjurkan selama 13 minggu bermula 25 Nov ini hingga 17 Feb 2023 sebagai persediaan melengkapkan bakal haji dengan ilmu pengetahuan berkaitan ibadat haji serta mendapat gambaran suasana terkini di tanah suci.

Sebarang pertanyaan lanjut boleh hubungi TH Contact Centre (THCC) di talian 03-6207 1919. –AlHijrah Online


JAKIM ANJUR HALAL ON TRACK BERSAMA TPM, BIMBING USAHAWAN BERKAITAN PENSIJILAN HALAL

KUALA LUMPUR: Jabatan Kemajuan Islam Malaysia (JAKIM) akan menganjurkan program Halal on Track bersama Timbalan Perdana Menteri Datuk Seri Ahmad Zahid Hamidi pada 9 Oktober ini.

Ketua Pengarah JAKIM Datuk Hakimah Mohd Yusoff berkata program itu adalah hasil cetusan idea dan inspirasi timbalan perdana menteri semasa merasmikan Halal Sectoral Forum pada 13 September 2023.

“Ia merupakan manifestasi komitmen JAKIM untuk membantu pemain industri di Malaysia agar memahami dengan lebih mendalam berkaitan proses permohonan Sijil Pengesahan Halal Malaysia (SPHM), bermula daripada peringkat persediaan (pra pensijilan) hingga kepada pengeluaran SPHM.

“Ia juga antara lain merupakan platform strategik bimbingan halal secara bersepadu kepada usahawan untuk mematuhi standard dan piawaian halal yang ditetapkan oleh JAKIM sebelum mengemukakan permohonan SPHM.

“Langkah ini adalah sebahagian dari usaha yang dilakukan oleh JAKIM ke arah menyahut saranan Kerajaan yang mahu proses kelulusan sijil halal dipercepatkan,” katanya dalam kenyataan hari ini.

Tambahnya program di Dewan Tunku Canselor, Universiti Malaya, Kuala Lumpur bermula jam 7.30 pagi hingga 5.30 petang itu akan mempunyai pelbagai pengisian bermanfaat yang telah disusun.

Antaranya melibatkan sesi ceramah yang menyentuh pelbagai topik perbincangan antaranya permohonan pensijilan halal Malaysia, kesediaan industri untuk melaksanakan pensijilan halal, sistem mengukur tahap kesediaan pensijilan halal syarikat dan pembangunan Halal Management System.

Oleh itu JAKIM menjemput semua pihak berkaitan khusunya para pemain industri untuk hadir dan mengambil peluang dan ruang yang disediakan bagi mendapatkan maklumat berkaitan pensijilan halal Malaysia serta menjadikan platform strategik ini sebagai medium untuk mempelajari dan menambah sebanyak mungkin informasi serta pengetahuan dalam ‘one to one session’ secara percuma. — AlHijrah Online


CEMERLANG SPM: KHAIRULANWAR BUTA MATA, TERANG HATI

KUALA TERENGGANU:  Buta sepenuhnya ketika usia menginjak remaja tidak menoktahkan semangat Khairulanwar Zakaria untuk melakar kejayaan, dan hari ini dia dinobatkan sebagai pelajar cemerlang Sijil Pelajaran Malaysia (SPM) 2022.

Pelajar Berkeperluan Khas kategori masalah penglihatan berusia 19 tahun dari Sekolah Menengah Kebangsaan (SMK) Bukit Besar itu terbukti “terang hati” apabila mendapat 5A+ bagi Bahasa Melayu, Sejarah, Pendidikan Islam, Sains dan Tasawwur Islam, selain gred A bagi Bahasa Inggeris dan Matematik.

“Sebelum ini saya pelajar aliran perdana. Tetapi penyakit ‘Cortical Blinders’ yang menyerang pada 2017 menyebabkan penglihatan saya hilang sepenuhnya ketika tingkatan satu.

“Selepas hilang penglihatan, saya terpaksa bercuti selama setahun untuk fokus kepada pembelajaran Braille,” katanya ketika ditemui pemberita pada Majlis Pengumuman Keputusan Peperiksaan SPM di Jabatan Pendidikan Negeri Terengganu di sini hari ini.

Khairulanwar berkata bagi memastikan dia tidak ketinggalan jauh dalam pelajaran, anak bongsu daripada empat beradik itu mengambil inisiatif mendengar sesi pembelajaran menerusi YouTube dan laman media sosial yang lain.

Khairulanwar berkata dia amat bersyukur dan gembira kerana segala usaha dan susah payahnya dengan bantuan pelbagai pihak terutama ibu bapa tersayang, pentadbiran sekolah dan pastinya guru-guru selama ini membuahkan hasil.

“Saya tidak pernah patah semangat untuk belajar. Malah dengan kekurangan yang ada saya semakin kuat berusaha untuk mencapai cita-cita,” katanya yang berhasrat menyambung pelajaran di Institut Pendidikan Guru (IPG) Cheras dalam bidang Pendidikan Islam.

Sementara itu, calon SPM terbaik Terengganu 2022 Nur Nadiatul Syakila Mohd Razif, 18, dari Sekolah Menengah Agama (Atas) Sultan Zainal Abidin (SMAZA) yang mendapat keputusan 10A+ berkata kejayaan dikecapi hari ini ialah berkat doa dan didikan ibu bapanya yang merupakan pasangan guru.

“Bapa selalu tekankan bahawa tujuan kita belajar adalah kerana Allah. Prinsip itu yang saya pegang teguh selama ini,” katanya.

Di GUA MUSANG, Kelantan, Nurul Izatul Husna Ismaliah, 18, tidak menjadikan kekurangan dirinya yang merupakan Orang Kurang Upaya (OKU) penglihatan sebagai halangan untuk berjaya memperoleh 5A+ dan 4A dalam SPM.

Nurul Izatul Husna mengalami gejala mata malas pada mata kirinya sejak berusia tiga tahun sehingga menyebabkan penglihatan sebelah kiri menjadi kabur meskipun memakai kanta lekap yang mencecah hingga 1,300 tahap kerabunan.

“Hanya mata kanan yang saya gunakan untuk fokus ketika belajar, kekurangan ini tidak menjadi penghalang buat saya berusaha mengejar cita-cita sebagai seorang pensyarah,” katanya ketika ditemui pemberita selepas menerima keputusan SPM di Sekolah Menengah Sains Gua Musang, hari ini.

Nurul Izatul Husna mendapat keputusan cemerlang tertinggi (A+) bagi subjek Bahasa Melayu, Pendidikan Islam, Sejarah, Matematik dan Fizik, manakala keputusan cemerlang tinggi (A) untuk Bahasa Inggeris, Matematik Tambahan, Kimia dan Biologi.

Bapanya, Ismaliah Abd Rahman, 45, berkata kejayaan ini merupakan titik permulaan untuk anaknya mengejar impian menyambung pelajaran ke Edinburgh, Scotland.

“Alhamdulillah di sebalik kekurangannya yang mengalami masalah penglihatan, Allah kurniakan kelebihan untuknya memiliki ingatan yang kuat semenjak kecil lagi.

“Memang keputusan ini tidak dijangkakan, tetapi dengan usahanya yang tidak jemu belajar kami yakin dia akan berjaya,” katanya.–AlHijrah Online


COVID-19 MELONJAK DRASTIK KEPADA 260 KES

KUALA LUMPUR: Jumlah kes positif baharu COVID-19 merekodkan pertambahan 260 kes hari ini sekali gus menjadi jumlah kes harian kedua tertinggi sejak Februari.

Jumlah keseluruhan kes kini meningkat kepada 11,484 dengan kes aktif sebanyak 1,334.

Ketua Pengarah Kesihatan, Tan Sri Dr Noor Hisham Abdullah berkata, dari 260 kes baharu itu hanya satu kes import manakala selebihnya kes penularan tempatan.

Menurut Dr Noor Hisham, daripada 259 kes penularan tempatan, Sabah kekal kes tertinggi dengan 118, Kedah 98 kes, Kuala Lumpur 13 kes, Selangor 13 kes, Putrajaya dan Johor masing-masing lima kes, Terengganu dan Perlis dua kes, manakala Melaka, Pahang dan Pulau Pinang satu kes.

“Daripada jumlah itu, 130 kes membabitkan individu tempatan, manakala 129 individu bukan warganegara dengan 31 kes mempunyai sejarah perjalanan ke Sabah sekali gus menjadikan jumlah kes mempunyai sejarah ke negeri terbabit adalah 119 kes,” katanya dalam sidang media hari ini.

Tambah Dr Noor Hisham, 20 kes positif COVID-19 sedang dirawat di Unit Rawatan Rapi (ICU) dengan tiga kes memerlukan bantuan pernafasan.

Tiada pertambahan kes kematian dilaporkan dan sebanyak 47 kes dilaporkan pulih hari ini.—AlHijrah Online.


UTARA GAZA DISERANG ISRAEL

GAZA CITY: Rejim Israel melakukan serangan udara di utara Gaza awal pagi ini.

Koresponden agensi berita Anadolu melaporkan pesawat tempur Israel menyasarkan beberapa lokasi di Beit Lahia.

Setakat ini, tiada pihak terkorban, kata Kementerian Kesihatan Palestin di Gaza.

Tentera Israel mendakwa serangan mereka disasarkan kepada infrastruktur milik sayap tentera Hamas.

Serangan udara itu, menurut tentera rejim Israel dilakukan sebagai serangan balas kepada roket yang dilancarkan dari Gaza ke Israel semalam.

Setakat ini, tiada maklumat mengenai serangan roket itu dan tiada pihak yang mengaku bertanggungjawab. — Terjemahan AlHijrah Online


OPERASI ANTI-KEGANASAN NEUTRALKAN 480 PENGGANAS

ANKARA : 480 pengganas militan PKK/YPG berjaya dineutralkan sejak permulaan operasi anti-keganasan di utara Syria, demikian menurut Kementerian Pertahanan Turki hari ini.

Pihak berkuasa Turki menggunakan perkataan ‘dineutralkan’ untuk membayangkan bahawa pengganas tersebut sama ada menyerah kalah, terbunuh atau ditawan.

Turki melancarkan Operasi Peace Spring pada Rabu lalu untuk menghapuskan pengganas daripada utara Syria sebagai langkah untuk memastikan keselamatan di sempadan Turki, keselamatan pelarian Syria yang pulang dan untuk memastikan integriti wilayah Syria terjamin.

Ankara mahu membersihkan wilayah timur laut Syria di timur Sungai Euphrates dari militan PKK) dan YPG.

PKK disenaraikan sebagai organisasi pengganas oleh Turki, Amerika Syarikat (AS) dan Kesatuan Eropah (EU) dan ia bertanggungjawab terhadap kematian 40,000 nyawa, termasuk wanita, kanak-kanak dan warga emas sepanjang tempoh 30 tahun keganasan ke atas Turki. — Terjemahan AlHijrah Online


HATI-HATI PULANGAN BERGANDA PELABURAN EMAS

KUALA LUMPUR: Ketika ramai yang berdepan cabaran ekonomi dan mengharapkan pendapatan tambahan, ada pihak tidak bertanggungjawab melakukan penipuan pelaburan emas dengan menjanjikan pulangan berkali ganda.

Pengerusi Muafakat Makmur Berhad, Hishammuddin Abdullah berkata, mereka yang berminat untuk menceburi pelaburan emas perlu berhati-hati dan tidak mudah hanyut dengan janji keuntungan melampau.

Tambahnya lebih selamat jika pelaburan emas yang dibuat disertakan dengan emas fizikal sebagai jaminan keselamatan.

“Hakikatnya pelaburan emas yang sebenar ialah membeli dan menyimpan emas fizikal secara sendiri, di mana pelanggan boleh membeli atau menyimpan emas yang dibeli sebagai jaminan masa hadapan.

“Yang pasti jika anda berminat untuk membeli emas, dapatkan ilmu emas terlebih dahulu dengan sumber-sumber yang sahih dan boleh dipercayai,” katanya.

Tambahnya ketika ini banyak sindiket menggunakan individu ternama atau selebriti untuk mempromosikan pelaburan yang memperdaya pelabur.

Sindiket penipuan pelaburan juga katanya sering menunjukkan kemewahan mereka bagi memperdaya mangsa untuk melabur.

Mereka sering menjanjikan pelabur keuntungan lumayan sehingga lebih 100 peratus hingga menyebabkan golongan yang mempunyai wang lebih sanggup melabur dengan harapan dapat melipat gandakan aset mereka.

Hishamudin berkata demikian ketika ditemui media pada program kesedaran Scam Pelaburan Emas anjuran Makmur Gold.

Makmur Gold adalah syarikat pemain industri emas yang berpengalaman dan memiliki empat cawangan di Kota Bharu, Kuala Terengganu, Kuantan dan Bandar Baru Bangi.

Di Makmur Gold, pembeli akan dibekalkan dengan emas fizikal yang mempunyai pelbagai bar dan berat untuk dijadikan pelaburan.

Makmur Gold juga dilengkapi dengan alatan ketulenan emas bagi meyakinkan kedua-dua pihak pembeli dan penjual. – AlHijrah Online


PM SANGKAL DAKWAAN RUMAH TERBUKA DI TIGA NEGERI PEMBANGKANG KERANA PRN

PETALING JAYA: Perdana Menteri Datuk Seri Anwar Ibrahim hari ini menyangkal dakwaan penganjuran Majlis Rumah Terbuka Malaysia MADANI di Kedah, Kelantan dan Terengganu kerana negeri-negeri berkenaan bakal menghadapi Pilihan Raya Negeri (PRN).

Jelas Anwar, majlis itu bukan sahaja diadakan di tiga negeri pembangkang, tetapi juga akan diadakan di Selangor.

“Negeri banyak, semua, Selangor ada… Tidak, tidak (bukan hanya negeri pembangkang),” katanya ringkas kepada pemberita di Masjid As-Salam, Pangsapuri Petaling Perma, di sini hari ini.

Beliau ditanya mengenai dakwaan kerajaan sengaja mengadakan majlis berkenaan di negeri-negeri yang ditadbir pembangkang, yang bakal menghadapi PRN.

Semalam, Jabatan Perdana Menteri (JPM) memaklumkan Majlis Rumah Terbuka Malaysia Madani bersama Perdana Menteri sempena sambutan Aidilfitri 2023 akan diadakan di tiga negeri iaitu Kedah pada 29 April, diikuti Kelantan (12 Mei) dan Terengganu (13 Mei) selain Anwar dijangka menghadiri tiga lagi majlis rumah terbuka di Selangor, Pulau Pinang dan Negeri Sembilan.–AlHijrah Online


Sultan Nazrin mencemar duli ke World #QuranHour

KUALA LUMPUR – Timbalan Yang di-Pertuan Agong, Sultan Nazrin Muizzuddin Shah mencemar duli berangkat ke program World #QuranHour yang berlangsung di Masjid Sultan Haji Ahmad Shah, Universiti Islam Antarabangsa Malaysia (UIAM), di Gombak hari ini.

Ketibaan baginda pada jam 11.40 pagi turut diiringi Menteri Besar Selangor, Amirudin Shari dan Rektor UIAM, Profesor Emeritus Tan Sri Dzulkifli Abdul Razak.

Turut hadir pada program itu, pengasas Yayasan Warisan Ummah Ikhlas (WUIF),  Datuk Dr Hussamuddin Yaacub dan Ketua Pegawai Eksekutif WUIF, Marhaini  Yusoff.

World #QuranHour 1440H mengangkat tema Solusi Cabaran Sejagat dengan  mengajak masyarakat untuk memahami empat cabaran dunia akhir zaman, antaranya cabaran harta, serta mencari penyelesaian berpandukan saranan daripada Surah Al-Kahf.

Menurut kenyataan Hussamuddin sebelum ini, program yang telah berlangsung sejak empat tahun lalu ini telah berjaya mencipta momentum untuk menggalakkan orang ramai mendekati dan memahami al-Quran, di samping membuktikan ia tidak eksklusif untuk golongan tertentu sahaja sebaliknya menjadi tanggungjawab semua ummah untuk memahami isi kandungannya.

Program yang diadakan serentak di beribu-ribu lokasi di seluruh negara dan dunia ini menyasarkan 10 tahun untuk orang ramai mula menjadikan interaksi dengan al-Quran sebagai budaya, dalam usaha melahirkan generasi ummah yang berkerangka fikiran dan akhlak selari Kitab ini.


HIBURAN MENCEMARKAN FITRAH AGAMA TIDAK BOLEH DIBIARKAN

KUALA LUMPUR: Sejak semalam tular video drama tempatan yang dipercayai akan ditayangkan pada bulan Ramadan dan mengandungi adegan maksiat yang tidak disenangi ramai pihak.

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata beliau bukan mahu menghalang industri hiburan di Malaysia, namun jika ianya mencemarkan fitrah dalam agama perkara itu tidak boleh dibiarkan berlaku tanpa dinasihati.

“Apabila sebuah drama yang telah ditular untuk ditayangkan dalam bulan yang sepatutnya ditunggu oleh seluruh manusia yang beriman bagi mengejar takwa, namun seolah dicemari dengan kegusaran yang saya kira melampui batas yang perlu ditegur.

“Hiburan tidak dihalang dalam Islam. Namun, tatacara hiburan dalam Islam pastinya terdapat disiplin yang tegas, apatah lagi melibatkan ikhtilat yang berlebihan dengan adegan yang ternyata mengundang maksiat,” katanya dalam hantaran di Facebook hari ini.

Idris memaklumkan beliau akan menghubungi pihak yang terbabit untuk mendapatkan nasihat supaya perkara ini boleh ditegah dan diubah dengan hikmah. – AlHijrah Online


INDIVIDU LENGKAP VAKSINASI DIBENAR SOLAT DI MASJID DAN SURAU

KUALA LUMPUR: Individu yang telah lengkap vaksinasi dibenar untuk menunaikan solat di masjid dan surau.

Perdana Menteri Tan Sri Muhyiddin Yassin berkata, kemudahan itu terpakai ke atas semua fasa dalam Pelan Pemulihan Negara (PPN).

“Saya amat memahami permintaan saudara dan saudari untuk kembali menunaikan solat di masjid dan surau.

“Sehubungan itu, kerajaan bersetuju supaya aktiviti solat sahaja dibenarkan di masjid dan surau bagi Jemaah yang telah menerima vaksinasi lengkap,” katanya dalam perutusan khas berkaitan kemudahan bagi individu yang telah menerima vaksinasi lengkap.

Ujarnya pihak masjid dan surau perlu memastikan prosedur operasi standard (SOP) berkaitan protokol kesihatan awam seperti pemakaian pelitup muka, penjarakan fizikal dan juga pastikan jemaah terus pulang setelah selesai solat.

Jemaah yang hadir untuk menunaikan solat perlu menunjukkan kepada petugas masjid dan surau sijil digital vaksinasi COVID-19 yang menunjukkan bahawa individu tersebut telah menerima vaksinasi lengkap.

“Kemudahan ini juga diberikan kepada penganut bukan Islam untuk menghadiri rumah-rumah ibadat

“Pelaksanaan kemudahan ini adalah tertakluk kepada Pihak Berkuasa Agama Negeri dan Kementerian Perpaduan Negara bagi Rumah Ibadat Selain Islam,” katanya.

Jelas Muhyiddin seseorang individu hanya akan diiktiraf sebagai individu yang telah lengkap vaksinasinya telah melepasi hari ke-14 dari tarikh suntikan dos kedua bagi jenis vaksin yang memerlukan dua dos suntikan (Pfizer, AstraZeneca, dan Sinovac).

Manakala bagi jenis vaksin yang hanya memerlukan satu dos suntikan (Johnson & Johnson dan CanSino), individu berkenaan mestilah telah melepasi hari ke28 dari tarikh suntikan. – AlHijrah Online


PM LULUS PERUNTUKAN RM31.8 JUTA BINA LIMA MASJID DI NEGERI SEMBILAN – MB

SEREMBAN: Perdana Menteri Datuk Seri Anwar Ibrahim meluluskan peruntukan RM31.8 juta bagi pembinaan lima masjid di Negeri Sembilan, kata Menteri Besar Datuk Seri Aminuddin Harun.

Aminuddin berkata masjid tersebut ialah Masjid Terapung Port Dickson, Masjid Ulu Beranang, Masjid Kariah Talang Tengah, Masjid Tunku Munawir Seri Menanti, dan Masjid Bongek.

“Dalam pertemuan pertama saya bersama Perdana Menteri, saya telah memohon peruntukan bagi pembinaan lima masjid di negeri ini. Mewakili kerajaan negeri saya mengucapkan terima kasih atas keprihatinan beliau,” katanya menerusi hantaran di laman Facebooknya di sini hari ini.

Aminuddin berharap dengan pembinaan masjid tersebut, Syiar Islam terus bersinar di negeri ini. –AlHijrah Online


ZUKI ALI DILANTIK PENGERUSI JAWATANKUASA PENGURUSAN HAL EHWAL ISLAM KEBANGSAAN MKI

PUTRAJAYA: Ketua Setiausaha Negara (KSN) Tan Sri Mohd Zuki Ali dilantik sebagai Pengerusi Jawatankuasa Pengurusan Hal Ehwal Islam Kebangsaan, Majlis Kebangsaan Bagi Hal Ehwal Agama Islam (MKI) berkuatkuasa 30 Jun 2022 hingga 29 Jun 2024, kata Ketua Pengarah Jabatan Kemajuan Islam Malaysia (JAKIM) Datuk Hakimah Mohd Yusoff.

Beliau yang juga Setiausaha MKI berkata jawatankuasa itu telah dinaik taraf dari Persidangan Ketua-Ketua Jabatan/Majlis Agama Islam Seluruh Malaysia (PKJ) yang sebelum ini dipengerusikan oleh Ketua Pengarah JAKIM.

“Mesyuarat Majlis Raja Raja (MRR) kali ke-259 pada 30 Jun lepas berkenan untuk menaik taraf jawatankuasa ini, dan KSN diperkenan sebagai Pengerusi secara Ex-Officio berkuatkuasa mulai 30 Jun 2022 sehingga 29 Jun 2024,” katanya dalam kenyataan di sini hari ini.

Katanya penyampaian watikah pelantikan Mohd Zuki telah disempurnakan oleh Sultan Selangor Sultan Sharafuddin Idris Shah selaku Pengerusi MKI pada 1 Sept lepas.

Hakimah berkata keanggotaan jawatankuasa itu terdiri daripada wakil Majlis Agama Islam Negeri-Negeri setelah mendapat perkenan Raja Pemerintah di negeri berkenaan, Pengarah Jabatan Agama Islam Negeri-Negeri dan dua orang ahli yang dilantik oleh MKI dengan perkenan MRR.

Beliau berkata jawatankuasa yang diurusetiakan oleh JAKIM itu ditubuhkan bagi menyediakan platform untuk membincangkan perkara dasar berkaitan pengurusan hal ehwal Islam di Malaysia antaranya bagi memastikan pengurusan hal ehwal Islam di Malaysia pada tahap terbaik selari dengan undang-undang, dasar dan peraturan yang berkuatkuasa selaras dengan agama Islam sebagai Agama Persekutuan.

Jawatankuasa itu juga bertindak sebagai kumpulan pemikir yang menentukan dasar-dasar berkaitan tadbir urus terbaik hal ehwal Islam di Malaysia serta bertanggungjawab menyelaras dan mewujudkan keseragaman dalam pentadbiran dan pelaksanaan hal ehwal agama Islam di Malaysia.–AlHijrah Online


KERAJAAN UMUM SOP DAN PROTOKOL HARI RAYA AIDILFITRI DI MASJID DAN SURAU

KUALA LUMPUR: Kerajaan hari ini mengumumkan beberapa kelonggaran dan ketetapan baharu prosedur operasi standard (SOP) dan protokol sambutan Hari Raya Aidilfitri di masjid dan surau.

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata, ketetapan baharu itu susulan kelonggaran SOP yang diumumkan Kementerian Kesihatan Malaysia (KKM).

“Alhamdulillah, setinggi kesyukuran kepada Allah SWT atas kurniaan dan limpah rahmat-Nya, kerajaan Malaysia telah menetapkan beberapa kelonggaran SOP COVID 19 yang telah diumumkan oleh pihak KKM,” katanya dalam kenyataan hari ini.

Menurut Idris melalui ketetapan baharu, Takbir Hari Raya dibenarkan dibuat di masjid dan surau serta di rumah ke rumah tetapi perlu sentiasa memakai pelitup muka,

Bagi Solat Sunat Aidilfitri pula dibenarkan di masjid dan surau dengan kapasiti 100 peratus dan semua jemaah hendaklah sentiasa memakai pelitup muka semasa berada di dalam masjid dan surau termasuk semasa sedang solat.

“Untuk etika jemaah, elakkan 3S (kawasan sesak, tempat sempit, dan sembang dengan rapat), amalkan 3W (wash, warm, wear), digalakkan berwuduk di rumah dan membawa sejadah sendiri, masuk mengikut giliran untk mengelakkan kesesakkan dan bersurai dengan tenang,” katanya.

Ujar Idris, jamuan raya selepas solat dan rumah terbuka di masjid dan surau dibenarkan dengan syarat memakai pelitup muka semasa majlis berlangsung.

Sementara itu untuk program ziarah, aktiviti kunjung mengunjung adalah dibenarkan termasuk aktiviti ziarah tanah perkuburan.

Idris bagaimanapun menegaskan kesemua kelonggaran itu tidak terpakai kepada individu positif COVID-19 manakala mereka yang bergejala tidak digalakkan untuk menyertai.

“Semua SOP yang telah ditetapkan oleh pihak kerajaan Malaysia adalah panduan umum, walaubagaimanapun ia tertakluk kepada pihak berkuasa agama negeri-negeri.

“Saya mengharapkan dengan panduan ini, sambutan Hari Raya Aidilfitri yang bakal disambut oleh seluruh umat Islam di Malaysia akan menjadi hari yang mengikat dan memperkukuhkan persaudaraan sesama kita, dan merealisasikan hasrat pihak Kerajaan Malaysia dalam membentuk sebuah Keluarga Malaysia, Keluarga Sejahtera,” katanya. – AlHijrah Online


KELANTAN BENAR SOLAT BERJEMAAH TANPA PENJARAKAN FIZIKAL MULAI 1 APRIL

KOTA BHARU: Majlis Agama Islam dan Adat Istiadat Melayu Kelantan (MAIK) membenarkan solat fardu, solat Jumaat dan solat tarawih dilakukan tanpa penjarakan fizikal di semua masjid dan surau di negeri itu bermula 1 April ini sejajar dengan Fasa Peralihan ke Endemik COVID-19.

Yang Dipertua MAIK Tengku Tan Sri Mohamad Rizam Tengku Abdul Aziz berkata perkara itu telah mendapat perkenan Sultan Kelantan Sultan Muhammad V.

“Selain solat fardu dan solat Jumaat, turut dibenarkan solat tarawih sama ada lapan atau 20 rakaat dan qiamullail pada bulan Ramadan.

“Semua aktiviti lain seperti majlis zikir, kelas al-Quran, kuliah khas, umum dan lain-lain termasuk program Ihya Ramadan adalah dibenarkan beroperasi seperti biasa tanpa penjarakan fizikal,” katanya dalam kenyataan hari ini.

Tengku Mohamad Rizam yang juga Tengku Temenggong Kelantan berkata pihak masjid, surau dan musala hanya dibenarkan menyediakan menu jamuan berbuka puasa, moreh dan sahur secara bungkus dan diagihkan kepada jemaah untuk dibawa pulang.

“Hanya jemaah yang tidak mempunyai apa-apa gejala COVID-19 sahaja dibenarkan hadir manakala jemaah bergejala tidak dibenarkan hadir.

“Semua jemaah diwajibkan memakai pelitup muka dan diwajibkan membawa sejadah masing-masing serta tidak dibenar bersalaman antara satu sama lain,” katanya.

Beliau berkata prosedur operasi standard (SOP) masjid, surau dan musala yang lain dikekalkan sebagaimana yang telah dikeluarkan sebelum ini.

“SOP masjid, surau dan musala ini adalah selaras dengan pandangan yang dikeluarkan oleh Kementerian Kesihatan (KKM),” katanya.

Tengku Mohamad Rizam berkata MAIK amat mengharapkan kerjasama daripada semua pihak terutama umat Islam secara amnya dalam melaksanakan ketetapan ini.

“SOP sebagaimana di atas hendaklah dipatuhi sepenuhnya oleh pihak pengurusan masjid, surau, musala.

“Tindakan sewajarnya akan diambil atas kegagalan untuk mematuhi SOP ini. Bersama-samalah kita istiqamah dan yakin bahawa Allah S.W.T pasti membantu dan memperkenankan doa serta harapan kita semua,” katanya. – AlHijrah Online


KES SITI BAINUN: POLIS NAFI SEBAR GAMBAR KECEDERAAN BELLA

KUALA LUMPUR: Seorang pegawai polis memberitahu Mahkamah Sesyen di sini hari ini bahawa gambar-gambar kecederaan yang dialami remaja perempuan sindrom down berusia 13 tahun dikenali sebagai Bella yang dipaparkan di laman Facebook seorang aktivis wanita, bukan dibocorkan oleh Polis Diraja Malaysia (PDRM).

Juruanalisis Unit Siasatan Audio Video Makmal Forensik PDRM Insp Mior Samsul Abd Rahman berkata beliau tidak mengetahui gambar-gambar membabitkan kecederaan remaja itu disebarkan aktivis dikenali sebagai Mona Din di dalam Facebook miliknya pada 12 Ogos 2021 diperoleh daripada sumber mana.

Disoal peguam Asiah Abd Jalil yang mewakili pengasas Rumah Bonda Siti Bainun Ahd Razali bahawa gambar-gambar itu dibocorkan oleh Mona Din bersumberkan daripada telefon bimbit yang ada pada milikan pihak polis, saksi itu menjawab: Itu saya tidak tahu.

Asiah: Saya cadangkan ketika inspektor membuat analisis pada kandungan telefon bimbit dan menyiapkan laporan pada 9 Ogos 2021, telefon bimbit itu berada di tangan pihak polis sepanjang masa, setuju?

Mior Samsul: Ya, sepanjang masa telefon bimbit itu berada di tangan saya.

Saksi pendakwaan ke-10 itu menolak cadangan peguam bahawa ada pegawai lain selain dirinya yang mengendalikan telefon bimbit tersebut dan membocorkan gambar-gambar itu kepada orang awam.

Terdahulu, Mior Samsul berkata semua barang kes dianalisis mengikut prosedur ditetapkan serta peralatan yang digunakan untuk menganalisis berada dalam keadaan baik.

Mior Samsul dalam pernyataan saksinya sebelum ini berkata pada 22 Julai 2021, beliau menerima permohonan analisis berkaitan kes itu dan menerima barang kes iaitu sebuah telefon bimbit jenama iPhone bersama satu kad sim Maxis yang dihantar oleh Insp Suhaili Mahad.

Menurut Mior Samsul permohonan pegawai penyiasat dalam kes itu adalah untuk menjelaskan gambar kecederaan daripada video bertarikh 24 Jun 2021.

Siti Bainun, 30, menghadapi dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.

Dia dituduh melakukan perbuatan itu di sebuah kondominium di Wangsa Maju di sini antara Februari dan Jun 2021. Pertuduhan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Perbicaraan di hadapan Hakim Izralizam Sanusi bersambung.–AlHijrah Online


CUACA PANAS, KERING: MASJID BAWAH JAKIM ANJUR SOLAT HAJAT

KUALA LUMPUR: Semua masjid di bawah seliaan Jabatan Kemajuan Islam Malaysia (JAKIM) diminta menganjurkan solat hajat untuk memohon kesejahteraan buat negara dan masyarakat, pada esok bersamaan 1 Jun 2023.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata, negara sedang berhadapan dengan keadaan cuaca panas dan kering yang memberikan kesan kepada kehidupan masyarakat dalam urusan seharian.

Katanya, kementeriannya menyeru seluruh rakyat Malaysia untuk terus berdoa supaya cuaca kembali berada dalam keadaan baik.

“Saya telah meminta masjid-masjid di bawah seliaan JAKIM iaitu Masjid Negara, Masjid Putra dan Masjid Tuanku Mizan Zainal Abidin untuk melaksanakan Solat Hajat pada 1 Jun 2023.

“Masjid dan surau di bawah pentadbiran Jabatan Agama Islam Wilayah Persekutuan (JAWI) juga turut diminta untuk melaksanakan Solat Hajat pada tarikh sama untuk memohon kesejahteraan buat negara dan masyarakat,” katanya.—AlHijrah Online


TAULIAH MENGAJAR AGAMA DI BAWAH BIDANG KUASA NEGERI, TIADA CAMPUR TANGAN MENTERI DAN SETIAUSAHA POLITIK

KUALA LUMPUR: Sebarang urusan berkaitan permohonan tauliah mengajar agama adalah tertakluk di bawah bidang kuasa institusi agama Islam negeri dan tiada campur tangan menteri serta setiausaha politik.

Di Wilayah Persekutuan urusan pentauliahan diperuntukkan dalam Bahagian X-Pendidikan Islam, Seksyen 96, Akta Pentadbiran Undang-Undang Islam (Wilayah-Wilayah Persekutuan) 1993.

Mufti Wilayah Persekutuan Datuk Dr Luqman Abdullah berkata perkara itu juga selaras dengan ketetapan dalam Bahagian III, Kaedah 26 dalam Kaedah-kaedah Pentadbiran Undang-undang Islam (Wilayah-wilayah Persekutuan) (Tauliah Mengajar Agama Islam) 2006.

“Pertimbangan yang dibuat bagi urusan itu ialah tidak mengajar dan menyebarkan apa-apa ajaran yang bertentangan dengan ajaran Ahli Sunnah Wal Jamaah dan tidak menyentuh apa-apa perkara yang berhubungan dengan kedaulatan dan kuasa Yang di-Pertuan Agong dan mana-mana raja sebagai ketua agama Islam sesuatu negeri.

“Selain itu tidak menghina perkara khilafiah yang terdapat dalam empat mazhab yang muktabar dan yang tidak selaras dengan ajaran Ahli Sunnah Wal Jamaah dan tidak menyentuh isu parti politik, tidak menyentuh secara langsung hal-hal peribadi mana-mana individu dan tidak menghina mana-mana pihak berkuasa agama dan mematuhi apa-apa peraturan yang dikenakan oleh pihak berkuasa yang berkenaan,” katanya dalam kenyataan hari ini.

Kenyataan itu dibuat bagi merujuk isu pemberian tauliah mengajar agama Islam di Wilayah Persekutuan susulan sebuah kenyataan yang dimuat naik oleh pemilik akaun Facebook bernama Herjunot Ali.

Pemilik akaun terbabit telah membuat hantaran yang menimbulkan kekeliruan umum dengan mengaitkan Menteri di Jabatan Perdana Menteri (Hal Ehwal Agama) dan setiausaha politiknya dalam urusan pemberian tauliah mengajar agama Islam di Wilayah Persekutuan.

Tegas Datuk Dr Luqman kelulusan permohonan tauliah adalah tertakluk di bawah keputusan Mesyuarat Jawatankuasa Pengawasan Pengajaran Agama Islam Wilayah Persekutuan (MJPPAIWP).

Oleh itu beliau menafikan sebarang bentuk campur tangan dalam isu berkenaan demi menghormati institusi diraja dan memelihara kesucian agama Islam di Malaysia. – AlHijrah Online


PRN MELAKA: AKTIVITI, PERHIMPUNAN, MAJLIS SOSIAL BERKAITAN PILIHAN RAYA TIDAK DIBENARKAN

KUALA LUMPUR: Sebarang aktiviti, perhimpunan atau majlis sosial berkaitan pilihan raya adalah tidak dibenarkan termasuk penganjuran majlis-majlis pelancaran jentera pilihan raya, berkuat kuasa pada 25 Oktober.

Menteri Kesihatan Khairy Jamaluddin Abu Bakar berkata, langkah tersebut bagi mengurangkan risiko penularan jangkitan serta peningkatan kes positif COVID-19 mendadak semasa Pilihan Raya Negeri (PRN) Melaka pada 20 November.

Jelasnya, larangan tersebut selari dengan senarai aktiviti yang tidak dibenarkan dalam Pelan Pemulihan Negara Prosedur Operasi Standard (SOP) Fasa 4 terkini iaitu “Apa-apa aktiviti yang boleh menyebabkan ramai orang hadir di suatu tempat sehingga menyukarkan penjarakan fizikal dan pematuhan kepada arahan Ketua Pengarah Kesihatan.”

“Sebarang pelanggaran boleh dikenakan tindakan perundangan seperti kompaun atau tindakan pendakwaan di mahkamah sekiranya disabitkan kesalahan di bawah Akta Pencegahan dan Pengawalan Penyakit Berjangkit 1988 (Akta 342).

“Semua pihak dikehendaki mematui peratusan, SOP dan arahan ditetapkan demi memastikan penularan jangkitan COVID-19 dapat mencegah peningkatan kes dan kejadian kluster,” katanya, hari ini.—AlHijrah Online


DEMONSTRASI MASAKAN BUKA PELUANG CHEF WAN NOOR BERKHIDMAT DI TANAH SUCI

MAKKAH: Undangan mengadakan demonstrasi masakan 15 tahun lepas membawa rezeki tidak ternilai buat seorang tukang masak selepas ia menjadi permulaan untuk beliau berkhidmat kepada petugas Tabung Haji (TH) di tanah suci Makkah.

Berkongsi kisah itu, Chef Wan Noor Zamran Hashim, 52, yang mengetuai dapur di bangunan Abraj Al-Janadriyyah, ibu pejabat TH  di sini, berkata beliau diundang memasak menggunakan produk sebuah syarikat rempah ratus dalam satu program pemasaran pada 2008.

Usahawan pastri dan biskut itu, berkata selain produk berkenaan terpilih untuk dijadikan antara bahan utama masakan, beliau sendiri turut ditawarkan berkhidmat menyediakan juadah bagi operasi musim haji pada tahun itu.

“Saya terkejut dan gembira kerana di samping menjalankan tugas, saya berpeluang melakukan ibadah di Tanah Suci,” katanya ketika ditemui pemberita di sini.

Mengenai tugasnya, Wan Noor Zamran berkata dengan dibantu dua chef dan dua pembantu tempatan, beliau akan mula bekerja seawal 3.30 pagi hingga kira-kira 7 malam setiap hari bagi menyiapkan makanan untuk petugas di ibu pejabat serta 12 maktab penginapan di sekitar Makkah, Arab Saudi.

Menurutnya petugas TH disajikan makanan dengan cita rasa Malaysia untuk mengubat kerinduan kepada tanah air sepanjang bertugas pada musim haji selama kira-kira dua bulan.

Beliau yang telah bertugas pada 14 musim haji, berkata bagi mengekalkan keaslian rasa makanan, bahan mentah seperti ikan bilis, udang kering, cili kering dan rempah ratus dibawa dari Malaysia.

Wan Noor Zamran berkata pasukannya bersama pasukan memasak Malaysia di Madinah akan bekerjasama menyediakan kira-kira 70 kilogram makanan kepada 670 petugas ketika hari kemuncak ibadah haji meliputi ibadah wukuf di Arafah, mabit di Mudzalifah dan melontar di Mina.

Dalam pada itu, chef di sebuah hotel terkenal di Kuala Lumpur, Muhammad Ramli, 36, sanggup mengambil cuti tanpa gaji bagi menyertai pasukan memasak untuk petugas TH di sini.

“Mendapat peluang sebegini bukan senang, walaupun penat saya seronok kerana berpeluang menunaikan haji dan beribadah di Masjidil Haram,” katanya. –AlHijrah Online


POLIS KESAN SUSPEK DERA BAYI DI TASKA

JOHOR BAHRU: Polis sedang mengesan individu bagi membantu siasatan berhubung kes mendera bayi di sebuah taska di Mutiara Rini, dekat sini.

Ketua Polis Daerah Iskandar Puteri ACP Rahmat Ariffin berkata pihaknya menerima satu laporan polis daripada orang awam susulan menerima satu video tular di WhatsApp.

“Video tersebut menunjukkan seorang perempuan telah mengasari seorang bayi yang umurnya tidak pasti.

“Hasil siasatan awal mendapati kejadian berlaku di satu daripada taska di kawasan Mutiara Rini,” kata beliau dalam satu kenyataan ringkas, di sini, hari ini.

Beliau berkata orang awam yang mempunyai maklumat berkaitan kes itu dikehendaki tampil ke bahagian siasatan jenayah Ibu Pejabat Daerah Iskandar Puteri bagi membantu siasatan.

Semalam tular dua video di aplikasi WhatsApp yang menunjukkan seorang perempuan mengasari badan seorang bayi yang sedang menangis.–AlHijrah Online


ALVIN GOH, ADDY KANNA DITAHAN DUA TAHUN

KUALA LUMPUR: Dalang utama kegiatan perjudian dalam talian, Alvin Goh dan Addy Kanna, bersama dua lagi anggota polis ditahan mengikut Akta Pencegahan Jenayah (POCA) selama dua tahun.

Alvin atau nama sebenarnya Goh Leong Yeong, akan ditahan di Penjara Simpang Renggam, Johor bersama seorang lagi anggota polis.

Manakala Addy Kanna atau Mohd Zaidi Kanapiah pula ditahan di Penjara Pokok Sena, Kedah sementara seorang lagi anggota polis dari Kontinjen Selangor ditahan di Penjara Bentong, Pahang.

Hukuman tahanan selama dua tahun itu diputuskan Lembaga Pencegahan Jenayah (LPJ), Kementerian Dalam Negeri, pada 25 dan 26 November lalu.

Dalam pada itu, menurut Pengarah Jabatan Siasatan Jenayah (JSJ) Bukit Aman, Datuk Huzir Mohamed, ketua sindiket perjudian tersebut iaitu Chen Dewei warganegara china yang ditangkap baru-baru ini didapati memiliki rekod dikehendaki di negaranya.

Huzir berkata Chen Dewei ditangkap bersama enam lagi individu termasuk lima warga china serta seorang warga tempatan.

“Mereka kini dalam tahanan reman mengikut Seksyen 4 (2)(a) dan akan dihadapkan ke Lembaga Pencegahan Jenayah (LPJ) 8 Januari depan selepas tamat reman selama 38 hari,” katanya pada sidang media di Bukit Aman, hari ini.

Setakat ini seramai 130 individu ditahan dalam Ops Dadu Centre yang dilancarkan  pihak polis dengan 87 daripadanya dikenakan reman mengikut Seksyen 4(2)(a) iaitu selama 38 hari.

Menurut Huzir seramai 19 individu kini dalam siasatan POCA dan 13 telah dibebaskan. – AlHijrah Online


BEKAS MUFTI PERLIS MENINGGAL DUNIA

KANGAR: Bekas Mufti Perlis Datuk Mat Jahya Hussin dilaporkan meninggal dunia pagi tadi.

Pemergian Allahyarham disahkan oleh anaknya, Datuk Dr Fathul Bari menerusi hantaran di laman Facebook.

Difahamkan sebelum ini Allahyarham menerima rawatan di Hospital Universiti Teknologi Mara (UiTM) Puncak Alam selepas kesihatannya merosot akibat penyakit kencing manis.

Allahyarham Mat Jahya merupakan mufti paling lama berkhidmat di Perlis iaitu selama 22 tahun bermula pada 1984 hingga 2004.–AlHijrah Online


PALESTIN SOKONG KEPUTUSAN UNHRC, SIASAT PENCABULAN ISRAEL TERHADAP PALESTIN

RAMALLAH: Palestin menyambut baik keputusan Majlis Hak Asasi, Pertubuhan Bangsa-Bangsa Bersatu (UNHRC) membentuk sebuah jawatankuasa bebas bagi menyiasat pencabulan Israel terhadap wilayah Palestin.

Lapor Agensi Xinhua, UNHRC membuat keputusan dalam satu khas untuk melancarkan siasatan antarabangsa berhubung pelanggaran hak asasi manusia di wilayah Palestin dan jajahan Israel sejak April lalu, selepas 24 negara anggota mengundi untuk menyokong, sembilan membantah manakala 14 lagi berkecuali.

Keputusan tersebut membabitkan inkuiri terhadap konflik ganas terbaru antara tentera rejim Zionis dan pejuang Palestin di Semenanjung Gaza termasuk ‘punca tunjang’ kepada ketegangan antara kedua-dua pihak itu.

Sementara itu, Kementerian Hal Ehwal Luar Palestin menyifatkan 24 negara anggota yang menyokong keputusan itu sebagai ‘menyebelahi keadilan, hak dan akauntabiliti.’

“Pembentukan jawatankuasa itu mencerminkan tekad komuniti antarabangsa untuk terus menuju ke arah akauntabiliti, pelaksanaan undang-undang serta melindungi hak asasi manusia rakyat Palestin,” katanya.

Bagi Pengarah Jabatan Media Hamas di Semenanjung Gaza, Ahmad Murra, kumpulan pejuang berkenaan menyifatkan keputusan UNHRC itu sebagai ‘langkah ke arah yang betul.’

“Adalah penting untuk menjadikannya realiti, memastikan keadilan untuk rakyat Palestin dan mendedahkan pencabulan oleh Israel,” katanya dalam satu kenyataan merujuk konflik keganasan selama 11 hari di Semenanjung Gaza.

—AlHijrah Online / BERNAMA


Sambut Ramadan dalam ketakutan

GAZA – Penduduk Palestin kini berada dalam keadaan sedih dan takut
selepas kawasan kediaman mereka dibedil oleh rejim Zionis Israel ketika
mereka bersiap sedia untuk menyambut bulan Ramadan.

Pengasas Persatuan Cinta Gaza Malaysia (PCGM), Muhammad Nadir Al-Nuri
 Kamarulzaman berkata, ramai yang kehilangan keluarga, sahabat dan harta
 benda dalam serangan yang bermula Jumaat lalu itu.

“Walaupun  semua dalam keadaan ketakutan, Alhamdulillah masjid masih penuh umat Islam untuk melakukan solat sunat tarawih, sementara keadaan di pasar pula tidak semeriah tahun-tahun lepas.

“Sedikit demi sedikit selepas gencatan senjata, rakyat Palestin cuba  hendak kembali kepada keadaan asal,” katanya kepada Sinar Harian.

Jelas Muhammad Nadir, gencatan senjata bermula jam 4.30 pagi waktu Gaza dan pejuang Palestin iaitu Hamas memberikan tempoh 48 jam untuk Israel melakukan perkara yang dipersetujui bersama bagi meringankan beban ke  atas penduduk Gaza.

“Statistik Kementerian Kesihatan Palestin menunjukkan 27 telah syahid, 154 cedera dan antara yang syahid  ialah Seba Abu Arar yang berusia setahun dua bulan serta Maria Ghazali berusia enam bulan,” katanya.

Sejak Jumaat lepas, rejim Zionis Israel telah melancarkan serangan bertubi-tubi dari udara dan darat ke atas Gaza.

Tindakan  rejim itu dikutuk sekeras-kerasnyanya, terutama ketika umat Islam di Palestin dan seluruh dunia sedang mengadakan persiapan untuk menyambut Ramadan.

Serangan itu bermula selepas dua warga Palestin ditembak mati oleh  pasukan keselamatan Israel semasa bantahan berhampiran tembok perimeter Israel-Gaza.

Pejuang Palestin bertindak balas dengan menembak dan mencederakan dua anggota tentera Israel.

Dalam pada itu, Muhammad Nadir berkata, PCGM telah melakukan ziarah terhadap  keluarga yang terlibat dalam serangan itu termasuk meneruskan  projek-projek Ramadan yang sudah dirancang. Orang ramai yang ingin  memberikan bantuan boleh berbuat demikian menerusi Tabung Kecemasan Gaza menerusi Akaun Maybank rasmi Persatuan Cinta Gaza Malaysia 5648 1050 7826. – SINAR HARIAN


REBUT PELUANG IMARAH MASJID DAN SURAU YANG MULA DIBUKA

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri mengajak umat Islam untuk merebut peluang mengimarahkan masjid dan surau yang mula dibuka.

Beliau dalam pada itu mengingatkan orang ramai untuk mematuhi prosedur operasi standard (SOP) yang telah ditetapkan.

Saksikan laporan Berita AlHijrah siaran 8 Julai 2021. — AlHijrah Online


HELIKOPTER TLDM MENDARAT CEMAS

LUMUT: Sebuah helikopter FENNEC Tentera Laut Diraja Malaysia (TLDM) yang sedang membuat penerbangan operasi terpaksa mendarat cemas di Pangkalan TLDM Lumut.

Menurut kenyataan Bahagian Komunikasi Strategik Markas Pemerintahan Armada Barat Lumut Perak, kejadian berlaku pada jam 12.00 tengah hari tadi.

“Kesemua krew berjaya diselamatkan dan kini sedang menjalani pemeriksaan lanjut di Hospital Angkatan Tentera Pangkalan TLDM Lumut.

“Insiden juga tidak melibatkan sebarang kecederaan kepada orang awam dan kawasan insiden terkawal,” jelas kenyataan tersebut.

TLDM akan menubuhkan Lembaga Siasatan bagi mengenalpasti punca kejadian– AlHijrah Online / Hamimah Hamid


AMBIL GAMBAR DAN VIDEO WANITA MANDI, LELAKI DIDENDA RM4,500

KUALA LUMPUR: Seorang penghantar makanan didenda RM4,500 oleh Mahkamah Majistret di sini hari ini selepas mengaku bersalah mengambil gambar dan video seorang wanita sedang mandi, bulan lepas.

Majistret Noorelynna Hanim Abd Halim menjatuhkan hukuman tersebut terhadap Mohd Khalis Rusli, 32, kerana mengaibkan kehormatan wanita berusia 28 tahun itu dengan mengambil gambar dan video mangsa sedang mandi melalui telefon bimbit di tingkat sembilan sebuah unit pangsapuri di Jalan Tasik Permaisuri di sini, pada jam 3 pagi, 13 Jan lalu.

Pertuduhan dilakukan mengikut Seksyen 509 Kanun Keseksaan yang memperuntukkan hukuman penjara sehingga lima tahun atau denda atau kedua-duanya.

Mahkamah turut memerintahkan tertuduh menjalani hukuman penjara empat bulan jika gagal membayar denda.

Mohd Khalis, yang tidak diwakili peguam,  merayu denda paling minimum kerana dia baru sahaja mendapat kerja awal bulan ini dan perlu menanggung ibu bapa serta adik-beradiknya.

Bagaimanapun,Timbalan Pendakwa Raya, Nor Aisyah Mohamed Zanyuin mencadangkan tertuduh dikenakan hukuman setimpal sebagai pengajaran kerana tindakannya telah mengaibkan mangsa selain perlu mengambil kira keselamatan masyarakat.–AlHijrah Online


AIDILFITRI: JOHOR UMUM CUTI AM TAMBAHAN ISNIN 24 APRIL

KUALA LUMPUR: Kerajaan Johor mengumumkan Hari Kelepasan Am Tambahan pada Isnin 24 April sempena Aidilfitri, kata Menteri Besar Johor Datuk Onn Hafiz Ghazi.

Dalam kenyataannya hari ini berkata, cuti umum itu atas perkenan Sultan Johor Sultan Ibrahim Sultan Iskandar selaras dengan Seksyen 8 dan 9, Akta Hari Kelepasan (Akta 369).

“Seperti yang semua sedia maklum, Perdana Menteri Datuk Seri Anwar Ibrahim mengumumkan Hari Kelepasan Am sempena Hari Raya Aidilfitri pada Jumaat 21 April atau Isnin 24 April.

“Ia bergantung kepada pengumuman tarikh 1 Syawal oleh Penyimpan Mohor Besar Raja-Raja, Khamis ini,” katanya.—AlHijrah Online


Isu Syria: Jumlah kematian hanya sekadar angka

KENYATAAN Pesuruhjaya Tinggi bagi Hak Asasi Manusia, Pertubuhan Bangsa-Bangsa Bersatu (PBB) Michelle Bachelet bahawa lebih 1,089 orang termasuk 304 kanak-kanak di utara Syria terbunuh akibat serangan yang dilancarkan tentera regim Bashar al Assad dan sekutunya, Rusia sepanjang 29 April 2019 sehingga 29 Ogos 2019 tidak memberi kesan kepada rakyat Syria.

Angka berkenaan hanya fakta di atas kertas kerana
sehingga kini tiada sebarang usaha konkrit yang dilakukan badan dunia itu untuk
menghentikan sepenuhnya serangan yang dilancarkan ke atas orang awam khususnya
di Idlib dan sebahagian Hama.

Keadaan reda beberapa hari lalu hanya bersifat sementara
selepas regim dan sekutunya mengisytiharkan gencatan senjata sebelah pihak pada
Sabtu lepas.

Bagi mangsa konflik, pematuhan gencatan senjata ibarat angin lalu. Persepsi itu berdasarkan pengalaman lalu kerana sehingga kini tiada satupun usaha untuk menghentikan serangan ke atas orang awam seperti pelaksanaan kawasan bebas perang (De-escalation zone) dan zon bebas tentera (DMZ) dipatuhi.

Kesudahannya, ia hanya tinggal nama.

Sebelum ini pada 1 Ogos, cara yang sama dilakukan regim
dan sekutunya ketika mara ke selatan Idlib.

Beberapa hari selepas “menabur janji” mereka bertindak
menyerang dan menguasai bandar Khan Sheikhoun serta beberapa kampung
berhampiran.

“Regim sering mengkhianati gencatan senjata.

“Rusia tipu, Assad tipu. Kami tidak boleh mempercayai
sesiapa,” kata Erwa al Abdullah kepada The Defense Post.

Atas sebab itu, dia yang kini berlindung di khemah pelarian di Deir Hassan di utara Idlib terpaksa melarikan diri lebih dua kali. Pertama dari pinggir Hama pada 2015 dan kedua dari
Jabala, selatan Idlib.

Sehingga kini, Damsyik dan Moscow tetap menegakkan benang basah dengan menyangkal melakukan serangan ke atas orang awam, sebaliknya menjadikan pelbagai kumpulan penentang yang berada di wilayah itu sebagai sasaran.

Lebih malang pemimpin dunia seakan merestui perbuatan
berkenaan meskipun apa yang dilakukan regim dan sekutunya jelas bercanggah
dengan piagam PBB dan Konvensyen Perang Geneva.

Kita yang marhaen hanya sekadar pemerhati permainan mereka.

*Razali Awang (Media Syria Care)

PENAFIAN:Hijrah Online tidak bertanggungjawab terhadap
pendapat yang diutarakan melalui rencana ini. Ia adalah pandangan
peribadi penulis dan tidak semestinya menggambarkan pendirian kami.
Segala risiko akibat komen yang disiarkan menjadi tanggungjawab penulis.


ANGKA KEMATIAN MENINGKAT, CHINA PERLUKAN BEKALAN TOPENG MUKA

BEIJING: China sangat memerlukan peralatan perubatan perlindungan berikutan angka kematian yang semakin meningkat akibat koronavirus di negara itu.

Kebimbangan terhadap wabak tersebut telah mendorong rakyat di negara yang padat penduduk dengan populasi kira-kira 1.4 bilion itu menyimpan topeng pembedahan sekali guna dan menyebabkan kakitangan perubatan di barisan hadapan kekurangan bekalan.

“Apa yang China perlukan sekarang ini ialah topeng perubatan, sut perlindungan dan gogal keselamatan,” kata jurucakap Kementerian Luar China, Hua Chunying.

Dengan kapasiti penuh, kilang di negara itu hanya dapat menghasilkan kira-kira 20 juta topeng sehari.

Menurut Menteri Industri, Tian Yulong, pihak berkuasa telah mengambil langkah untuk membawa topeng dari Eropah, Jepun dan Amerika Syarikat manakala kilang tempatan kini beroperasi antara 60 hingga 70 peratus daripada kapasiti. — SINAR HARIAN


ISU PALESTIN: JAIS SERU MASJID, SURAU SOLAT HAJAT, QUNUT NAZILAH TUJUH HARI BERTURUT-TURUT

SHAH ALAM: Jabatan Agama Islam Selangor (JAIS) menyeru semua masjid dan surau di Selangor bersolidariti dengan melaksanakan solat hajat selepas solat fardu maghrib atau isyak serta bacaan Qunut Nazilah serta-merta, selama tujuh hari berturut-turut bagi mendoakan kesejahteraan rakyat Palestin.

Pengarahnya Datuk Mohd Shahzihan Ahmad berkata seruan itu dibuat bagi mengharapkan bantuan daripada Allah agar rakyat Palestin diberikan kekuatan dan keyakinan untuk terus mempertahankan kedaulatan tanah suci Baitulmuqaddis daripada cengkaman imperialisme.

“JAIS mengutuk sekeras-kerasnya tindakan serangan terhadap rakyat Palestin di Semenanjung Gaza. JAIS menyokong penuh apa juga tindakan rakyat Palestin dalam mempertahankan maruah dan tanah air Baitul Aqsa,” katanya dalam kenyataan hari ini.

“Semoga  kemenangan dan keamanan buat rakyat Palestin akan tercapai dengan doa seluruh umat Islam lalu memperoleh bantuan daripada Allah,” katanya.

Pertempuran terkini di Palestin yang melibatkan Hamas, pihak berkuasa di Gaza, dan rejim Israel sejak 7 Okt telah mengakibatkan kehilangan ratusan nyawa kedua-dua belah pihak. — Alhijrah Online


USAH MUDAH DIGADAI

OLEH: DATUK MOHD AJIB ISMAIL / PENGARAH JABATAN AGAMA ISLAM WILAYAH PERSEKUTUAN (JAWI)

Antara anugerah paling bernilai yang dikurniakan Allah SWT di dalam kehidupan manusia adalah nikmat Islam dan iman. Firman Allah SWT di dalam al-Quran surah al-Maidah ayat 3 yang bermaksud: “…Pada hari ini, orang-orang kafir telah putus asa (daripada memesongkan kamu) daripada agama kamu (setelah mereka melihat perkembangan Islam dan umatnya). Sebab itu janganlah kamu takut dan gentar kepada mereka, sebaliknya hendaklah kamu takut dan gentar kepada-Ku. Pada hari ini, Aku telah sempurnakan bagi kamu agama kamu dan Aku telah cukupkan nikmat-Ku kepada kamu dan Aku telah reda Islam itu menjadi agama untuk kamu…”

Orang yang beriman memiliki darjat yang tinggi di sisi Allah SWT sebagai mana firman Allah SWT di dalam al-Quran surah Ali ‘Imran ayat 139 yang bermaksud: “Dan janganlah kamu berasa lemah (dalam perjuangan mempertahan dan menegakkan Islam) dan janganlah kamu berdukacita (terhadap apa yang akan menimpa kamu), padahal kamulah orang-orang yang tertinggi (mengatasi musuh dengan mencapai kemenangan) jika kamu orang-orang yang (sungguh-sungguh) beriman.”

Nabi Muhammad SAW melalui sebuah hadis yang diriwayatkan oleh Imam al-Baihaqi bersabda yang bermaksud: “Islam itu tinggi dan tiada yang mengatasi ketinggiannya.”

Orang yang beriman mempunyai matlamat dan hala tuju yang jelas dalam kehidupan. Penghayatan terhadap rukun Islam dan rukun Iman dengan sebenar-benarnya akan melahirkan manusia yang sentiasa menyerahkan kebergantungan kepada Allah SWT di dalam sebarang urusan. Nikmat Islam dan iman akan membentuk keperibadian Muslim yang bersyukur, sabar, reda, jujur, amanah, tawaduk (rendah diri), adil, tekun dan sebagainya. Melalui nilai-nilai yang dianjurkan oleh ajaran Islam, manusia berupaya mengatur hubungan dengan Allah SWT serta sesama manusia dengan sempurna.

Nikmat Islam dan iman memandu manusia mengharungi realiti kehidupan serta mendorong agar sentiasa merenung dan memikirkan kesudahan kehidupan di hari akhirat yang kekal abadi dalam kesibukan mengecapi kejayaan dan kebahagiaan.

Pelbagai asbab manusia mendapat nikmat Islam dan iman sama ada memilikinya semenjak lahir atau memperoleh hidayah memeluk agama Islam di dalam pertengahan jalan kehidupan. Firman Allah SWT di dalam al-Quran surah al-Qasas ayat 56 yang bermaksud: “Sesungguhnya engkau (wahai Muhammad) tidak berkuasa memberi hidayah petunjuk kepada sesiapa yang engkau kasihi (supaya ia menerima Islam), tetapi Allah jualah yang berkuasa memberi hidayah petunjuk kepada sesiapa yang dikehendaki-Nya (menurut undang-undang peraturan-Nya); dan Dia lah jua yang lebih mengetahui akan orang-orang yang (ada persediaan untuk) mendapat hidayah petunjuk (kepada memeluk Islam).”

Justeru, Nabi Nuh AS sendiri misalnya tidak dapat memberi hidayah kepada anaknya, Nabi Ibrahim AS tidak mampu memberi hidayah kepada bapanya bahkan Nabi Muhammad SAW sendiri tidak dapat memberi hidayah kepada bapa saudara yang baginda kasihi.

Setiap individu Muslim bertanggungjawab memelihara nikmat Islam dan iman dalam diri kerana sifatnya yang sentiasa bertambah dan berkurang. Iman bertambah apabila seseorang berterusan melakukan amalan kebajikan dan ketaatan manakala berkurang apabila berterusan melakukan maksiat dan amalan sia-sia. Firman Allah di dalam surah al-Anfal ayat 2 yang bermaksud: “Sesungguhnya orang-orang yang beriman itu adalah mereka yang apabila disebut nama Allah gementarlah hati mereka dan apabila dibacakan kepada mereka ayat-ayat-Nya, bertambahlah iman mereka (kerananya) dan kepada Tuhanlah mereka bertawakal.” Di dalam ayat yang lain surah al-Taubah 124, Allah SWT berfirman yang bermaksud: “Dan apabila diturunkan satu surah, maka di antara mereka (orang-orang munafik) ada yang berkata: “Siapakah di antara kamu yang bertambah imannya dengan (turunnya) surah ini? “Adanya orang-orang yang beriman, maka surah ini menambah imannya, sedang mereka berasa gembira.”

Setiap seorang Muslim akan berusaha bersungguh-sungguh melakukan amalan yang dapat memantapkan iman jika didorong oleh keyakinan bahawa balasan syurga Allah SWT menantinya sebaliknya balasan siksaan neraka bagi yang mengingkari perintah-Nya. Allah SWT juga mengutuskan Rasul dengan pelbagai mukjizat agar manusia yakin dengan risalah Islam yang disampaikan. Firman Allah SWT di dalam al-Quran surah Ali ‘Imran bermaksud: “Dan juga (aku datang kepada kamu ialah untuk) mengesahkan kebenaran Kitab Taurat yang diturunkan dahulu daripadaku dan untuk menghalalkan bagi kamu sebahagian (daripada perkara-perkara) yang telah diharamkan kepada kamu; dan juga aku datang kepada kamu dengan membawa satu mukjizat daripada Tuhan kamu. Oleh itu bertakwalah kamu kepada Allah dan taatlah kepadaku.”

Di dalam sejarah Islam, sahabat mempertaruhkan nyawa bagi mempertahankan iman. Bilal bin Rabah, Sumayyah serta ahli keluarganya diseksa oleh kaum kafir Quraisy dengan pelbagai bentuk siksaan sehingga mati syahid. Mereka dibawa ke tengah-tengah padang pasir ketika panas terik mentari lalu dipakaikan baju besi. Mereka juga tidak diberikan air untuk menghilangkan dahaga sehingga pengsan. Saban hari mereka diseksa namun tidak sekalipun kata-kata kufur keluar daripada mulut Yasir dan keluarganya.

Justeru, walau apapun ujian yang melanda kehidupan janganlah sampai menggadaikan iman. Gaya hidup yang tidak memberikan penekanan kepada kehidupan beragama mendedahkan orang Islam kepada kerapuhan iman. Akhirnya keyakinan terhadap Allah mudah terhakis. Kemuncak kepada krisis keyakinan terhadap Allah akan mendorong tindakan murtad atau keluar daripada Islam. Sebaliknya, hadapilah ujian kehidupan dengan kesabaran dan memohon pertolongan daripada Allah, bukan berputus asa kemudian mencabar hukum dan ketetapan Allah SWT. Firman Allah SWT di dalam al-Quran surah al-Baqarah, ayat 153 bermaksud: “Wahai sekalian orang-orang yang beriman! Mintalah pertolongan (untuk menghadapi susah payah dalam menyempurnakan sesuatu perintah Tuhan) dengan bersabar dan dengan (mengerjakan) sembahyang kerana sesungguhnya Allah menyertai (menolong) orang-orang yang sabar.”

Umat Islam tidak seharusnya mudah menyerah kalah dan memilih jalan singkat dalam mendepani permasalahan. Allah SWT berfirman di dalam al-Quran surah al-Hijr ayat 56 yang bermaksud: “Nabi Ibrahim berkata, Dan tiadalah sesiapa yang berputus asa daripada rahmat Tuhannya melainkan orang-orang yang sesat.”

Marilah kita semua berdoa untuk diri sendiri, ahli keluarga dan masyarakat agar dijauhkan daripada sebarang tindakan yang menggadaikan nikmat Islam dan iman sebagaimana maksud sebuah hadis: “Ya Allah berikanlah petunjuk kepadaku sebagaimana mereka yang telah Engkau beri petunjuk dan berilah kesihatan kepadaku sebagaimana mereka yang Engkau telah berikan kesihatan dan peliharalah daku sebagaimana orang yang telah Engkau peliharakan dan berilah keberkatan bagiku pada apa-apa yang telah Engkau kurniakan dan selamatkan aku dengan rahmat-Mu daripada bahaya kejahatan yang telah Engkau tentukan.” (Hadis Riwayat Abu Daud)—AlHijrah Online

Penulis adalah Pengarah Jabatan Agama Islam Wilayah Persekutuan (JAWI).

Penafian: Artikel yang disiarkan AlHijrah Online ini adalah pandangan peribadi penulis. Ia tidak semestinya menggambarkan pendirian Editorial AlHijrah Media Corporation dalam isu yang dikupas.


WARGA EMAS INDIVIDU PERTAMA DI DUNIA TERIMA VAKSIN COVID-19

COVENTRY: Seorang warga emas dari Britain menjadi individu pertama di dunia menerima vaksin COVID-19 buatan Pfizer.

Margaret Keenan, 90, menerima suntikan tersebut di hospital Universiti Coventry,  tengah England.

Ini adalah kali pertama vaksin buatan Pfizer dan Biontech itu digunakan di luar ujian.

Warga emas yang bakal menyambut hari jadinya ke 91 minggu depan itu kelihatan bersemangat dan ceria ketika diberi penerangan sebelum diberi suntikan oleh petugas perbuatan.

Menurut Keenan, beliau berbangga menjadi individu pertama menerima vaksin COVID-19 dan menyifatkannya sebagai hadiah hari jadinya yang paling istimewa.

“Orang ramai jangan gentar untuk mengambil vaksin tersebut.”

United Kingdom mula menjalankan suntikan vaksin COVID-19 Pfizer hari ini setelah ia diluluskan oleh kerajaan minggu lalu.

Buat permulaan, ia diberikan kepada pesakit COVID-19 dalam kalangan warga emas dan petugas perubatan.

Sementara itu, portal berita UK turut melaporkan seorang lagi warga emas berusia 81 tahun, William Shakespeare menjadi individu kedua menerima vaksin sama, juga di hospital sama. -AlHijrah Online / Adi Akmal Sehrom


ENAM PENERBANGAN DI LTSAS BATAL AKIBAT JEREBU

IPOH: Enam daripada 14 penerbangan yang
dijadualkan di Lapangan Terbang Sultan Azlan Shah (LTSAS) di sini terpaksa
dibatalkan pagi ini akibat jerebu.

Pengurus LTSAS, Mohd Ali Osman berkata penerbangan
yang dibatalkan melibatkan laluan Johor Bahru-Ipoh-Singapura dan
Singapura-Ipoh-Johor Bahru dari syarikat penerbangan Air Asia serta laluan
Singapura-Ipoh-Singapura dari syarikat penerbangan tambang murah Singapura,
FlyScoot.

“Jarak penglihatan adalah 2,000 meter setakal jam 7 pagi ini,” katanya dalam kenyataan di sini hari ini.

Beliau berkata seramai 747 penumpang terjejas akibat pembatalan penerbangan pada hari ini.  Pemeriksaan dalam portal Sistem Pengurusan Indeks Pencemaran Udara Malaysia (APIMS) menunjukkan bacaan Indeks Pencemaran Udara di semua lima stesen di Perak adalah pada tahap tidak sihat setakat jam 8 pagi tadi.

Bacaan Indeks Pencemaran Udara (IPU) antara 0 dan 50 dikategorikan baik, 51
hingga 100 (sederhana), 101 hingga 200 (tidak sihat), 201 hingga 300 (sangat
tidak sihat) manakala 300 ke atas berbahaya. — BERNAMA


#JANGANPUTUSASAMALAYSIA BANGKITKAN SEMANGAT POSITIF

KUALA LUMPUR: Dalam usaha memupuk sikap positif dalam kalangan rakyat yang kini berdepan dengan keadaan tidak menentu berikutan wabak COVID-19, penerbit akhbar bahasa Malaysia tempatan hari ini melancarkan kempen #JanganPutusAsaMalaysia.

Pengarah Urusan Kumpulan Karangkraf, Datuk Dr Hussamuddin Yaacub, mengajak rakyat Malaysia untuk  memulakan kempen itu  secara meluas dengan menggunakan ‘hastag’ (tanda pagar) tersebut di semua media sosial.

Selain membanjiri media sosial dengan hantaran kata-kata positif, berkongsi kisah inspirasi, gambar serta momen indah bersama sahabat dan keluarga, kata penerbit akhbar Sinar Harian itu dalam catatan di Facebooknya.

“ Kita akan memulakan new normal, sebuah kebiasaan baru untuk saling menginspirasi dan memberi semangat pada sesama kita,” katanya dan menambah, kita perlu  kembalikan keyakinan dan kepositifan untuk bangkit semula

Beliau turut menyarankan kerajaan persekutuan dan negeri, berserta  semua institusi, badan perniagaan dan  institusi keluarga di negara ini supaya segera bergabung dalam satu semangat untuk saling mendukung dan menyokong.

“Pertama dan utama, kita perlu beriltizam untuk tidak berputus asa dari rahmat Allah swt,”  kata Hussamuddin.

Beliau berkata perasaan takut dan bimbang pastinya akan hanya menggoncang kekuatan diri kita dan tidak akan membawa kita ke mana-mana kecuali  berpotensi untuk terus menelan dan menghenyak diri kita ke bawah iaitu ’spiral down’.

“Kita perlu menerima hakikat bahawa perkara buruk ini sedang berlaku. Ia menakutkan dan ia benar-benar berlaku. Dengan meyakini janji Allah swt di dalam Surah Yusuf yang indah,12:87, putus asa itu bukan kita,” katanya.

Beliau berkata kita tidak akan menyerah kalah kerana Allah ada, dan kita telah melihat bagaimana jatuh dan bangun berlaku dalam sejarah manusia, sepertimana Ahsan Al Qasas, kisah terindah dalam Surah Yusuf. — BERNAMA


DAKWAAN PM EJEN ISRAEL: ABDUL HADI SEDIA DIPANGGIL BUKIT AMAN

ROMPIN: Presiden PAS Tan Sri Abdul Hadi Awang bersedia untuk dipanggil memberi keterangan di Bukit Aman berkenaan dakwaan mengaitkan Perdana Menteri Datuk Seri Anwar Ibrahim sebagai ejen Israel.

Abdul Hadi turut menjelaskan bahawa tiada ucapan sedemikian dibuat ketika beliau berceramah.

“Saya tidak kata, dia (pihak yang mendakwa Abdul Hadi menuduh Anwar) yang kata, serah kepada dia. Bukit Aman tahu saya tidak kata.

“Ceramah saya dirakam, kenyataan media (akhbar) saya Bukit Aman baca. Saya kata ke tidak kata itu terpulang. Saya bukan sekali dua dipanggil Bukit Aman,” katanya selepas diminta mengulas isu dakwaan Anwar sebagai ejen Israel.

Dalam pada itu Abdul Hadi Awang turut terbuka untuk disiasat oleh pihak polis jika dakwaan tersebut benar dilakukan oleh beliau.

“Saya boleh pergi ke Bukit Aman, tiada masalah. Saya terbuka untuk siasatan. Tapi sekarang ini tiada panggilan daripada Bukit Aman,” katanya.

Semalam Ketua Angkatan Muda Keadilan (AMK) Putrajaya Mohamad Syazreen Ezam Mohd Saidi membuat laporan polis di IPD Putrajaya berkenaan fitnah terhadap Anwar Ibrahim sebagai ejen Israel.

Polis Diraja Malaysia (PDRM) turut mengesahkan menerima laporan berkenaan yang mengaitkannya dengan Ahli Parlimen Baling, Hassan Saad.

Kes tersebut diklasifikasikan di bawah Seksyen 504 dan Seksyen 500 Kanun Keseksaan (kerana dengan sengaja mengaibkan dengan niat hendak membangkitkan pecah keamanan dan fitnah).–AlHijrah Online


Bentuk bumi: Perbahasan yang tidak bermanfaat

PERDEBATAN mengenai bentuk bumi
sama ada datar seperti piring atau sfera seperti buah limau masih berlaku bukan
sahaja di Malaysia, malah ia dianggap sebagai fenomena global.

Senario terkini memaksa angkasawan
negara Datuk Dr. Sheikh Muszaphar Shukor masuk campur kerana beliau ketika
berada di ruang angkasa mampu menyaksikan bentuk bumi yang sebenarnya.

Kedudukan Stesen Angkasa
Antarabangsa (ISS) yang berada pada ketinggian 400 km dari bumi membolehkan
hanya dengan mata kasar angkasawan, bentuk kelengkungan bumi adalah begitu
jelas kali.

Setiap kali seorang angkasawan buat
pertama kali melihat bumi dari ISS, sifat betapa kerdilnya bumi itu di ruang
angkasa lepas mampu mengubah persepsi angkasawan tersebut terhadap falsafah
hidup.

Angkasawan dari Itali, Samantha
Cristoforetti umpamanya adalah antara individu paling lama berada di ISS, iaitu
selama 199 hari, apabila melihat bumi buat pertama kali dari ISS, beliau
terfikir sama ada apakah terdapat unsur hidupan lain selain dari manusia.

Amat janggal dalam zaman ini di mana manusia menghadapi ledakan  teknologi termaju dan sedang melalui era yang dikenali sebagai Revolusi  Industri 4.0 (IR 4.0), masih ada kumpulan yang membahaskan isu yang  sudah dimuktamadkan beribu tahun lepas.

Tidak kira sama ada Dr. Sheikh
Muszaphar mengaku beliau telah menyaksikan dengan mata kasar beliau bahawa bumi
mempunyai kelengkungan yang menjurus kepada bumi berbentuk sfera dan mustahil mendatar,
kumpulan yang berpegang kepada kepercayaan bumi berbentuk datar masih tidak
akan mempercayai bumi itu berbentuk sfera walaupun pengakuan itu terbit dari
angkasawan Malaysia yang pertama.

Walaupun jika hujah paling mudah
dibentangkan untuk membuktikan bumi tidak berbentuk datar seperti kapal yang
berada di laut hanya akan muncul atau susut dari penglihatan sedikit demi
sedikit yang membuktikan bumi bersifat kelengkungan, sudah agak pasti kumpulan
yang mempercayai bumi itu datar itu tidak boleh menerima hujah dan bukti paling
asas.

Dalam Al Quran umpamanya banyak ayat
yang membincangkan mengenai alam semesta yang antara lain memberi isyarat
tersirat bahawa bumi ini adalah tidak datar. Surah Az-Zumar, ayat 5 antara lain
membincangkan fenomena malam dan siang dan juga pergerakan bulan dan matahari.

Fenomena kejadian siang dan malam
adalah bukti asas saintifik bahawa bumi itu sebenarnya berbentuk sfera dan
bukannya datar.

Tidak menghairankan umpamanya
apabila ahli falsafah Greek Pythagoras berhujah dunia tidak datar tetapi
berbentuk bulat, ianya mendapat tentangan kerana ia berlaku pada era 500
S.M.

Perbahasan sebegini sebenarnya
tidak memberi manfaat kepada sesiapa pun tetapi hakikatnya masih ada yang
mempercayai bahawa bukti-bukti yang jelas itu semuanya adalah konspirasi.

Apakah kumpulan yang mempercayai
bahawa ujudnya konspirasi yang menyembunyikan fakta bahawa bumi itu adalah
datar dibiarkan begitu sahaja kerana ada yang berpendapat berhujah dengan
kumpulan seperti itu tidak akan membawa kepada penyelesaian isu?

Apa yang amat dibimbangi ialah
keujudan kumpulan yang begitu taksub dengan kepercayaan ujudnya konspirasi
tidak kira konspirasi mengenai bentuk bumi atau lain-lain komplot konspirasi sebenarnya
adalah tidak sihat demi kemajuan fizikal dan mental sesebuah negara.

Ini kerana jika kumpulan itu mudah
termakan teori konspirasi walaupun pada pandangan kasar ianya tidak logik, maka
kumpulan tersebut akan mudah mempercayai teori konspirasi yang lain.

Ambil contoh mudah kejadian 8 Mac
2014 mengenai misteri kehilangan pesawat Sistem Penerbangan Malaysia MH370.
Oleh kerana sehingga hari ini masih tidak dapat ditentukan kejadian sebenar
yang berlaku terhadap pesawat tersebut, teori konspirasi yang ujud adalah
berbagai, dan anehnya ada golongan yang mempercayai keujudan konspirasi
tersebut sehingga menuduh ada sesuatu yang cuba disembunyikan oleh kerajaan
Malaysia.

Memang tidak dinafikan perdebatan
mengenai bentuk bumi oleh kumpulan yang bertentangan dianggap remeh tetapi jika
dibiarkan tanpa kekangan ia boleh memberi mudarat kepada negara.

Tambahan pula dengan ledakan teknologi dalam media sosial, teori konspirasi begitu mudah ditularkan sehingga ramai yang terperangkap kerana menular berita konspirasi tanpa usul periksa.

*Dr Azmi Hassan adalah Geostrategis Universiti Teknologi Malaysia (UTM)

PENAFIAN:Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


“SAYA MINAT DALAMI ISLAM, PELBAGAIKAN ILMU” – DHARSHINI

KUALA LUMPUR: Pelajar bukan Islam yang mendapat markah A+ dalam subjek Tasawwur Islam, M. Dharshini teruja dengan kehadiran Menteri di Jabatan Perdana Menteri, Datuk Dr Zulkifli Mohamad Albakri di sekolahnya di Danau Kota, Setapak hari ini.

Pelajar tingkatan lima itu mencuri perhatian rakyat Malaysia hari ini selepas gambarnya bersama kertas ujian beserta markah bagi subjek Tasawwur Islam, tular di media sosial sejak semalam.

Dia memperoleh markah 89 peratus, yang disifatkan warganet sebagai bukan mudah untuk seseorang yang bukan beragama Islam untuk memperoleh markah sedemikian.

Zulkifli yang kagum dengan pencapaian Dharshini hadir ke SMK Danau Kota untuk bertemu dengan anak sulung daripada tiga beradik itu sebelum hadir ke program seterusnya di ibu negara. Turut serta, pengetua sekolah berkenaan.

Zulkifli sempat bertanyakan jenis-jenis soalan yang dijawab pelajar berkenaan dalam subjek Tasawwur Islam, termasuk ‘menguji’ Dharshini tentang siapakah nabi-nabi yang diberi gelaran ‘Ulul Azmi.

Dharshini berjaya menjawab empat daripada lima nama nabi dengan tepat.

“Nabi Muhammad Salallahu’alaihi wassalam, Nabi Nuh, Nabi Ibrahim, Nabi Isa… Lagi satu Nabi saya lupa.”

Zulkifli membantu Dharshini menjawab nama satu lagi nabi ‘Ulul Azmi adalah Nabi Musa.

Sementara itu, Dharshini dilapor berhasrat menyambung pengajian di Universiti Islam Antarabangsa Malaysia (UIAM) yang kebetulan tidak jauh dari kediaman keluarganya.

“Memandangkan bercadang menyambung pengajian di UIAM, saya pilih Tasawwur Islam sebagai subjek elektif dengan harapan dapat memenuhi syarat kelayakan yang ditetapkan.”

Semalam, Dharshini memuat naik ciapan di Twitter dengan menyertakan gambar dirinya serta kertas peperiksaan subjek Tasawwur Islam beserta markah tinggi yang diperolehinya.

Syabas Dharshini! – AlHijrah Online / Ardi Herman Mohd Mardzi


NGO, PERSATUAN DILARANG AKTIVITI PERHIMPUNAN HINGGA 30 JUN- ROS

KUALA LUMPUR: Semua pertubuhan dilarang mengadakan program, aktiviti, persidangan, perhimpunan dan mesyuarat agung sehingga 30 Jun ini selaras dengan arahan dikeluarkan oleh kerajaan berikutan penularan COVID-19.

Jabatan Pendaftaran Pertubuhan Malaysia (ROS) dalam kenyataannya hari ini berkata, larangan itu terpakai kepada setiap peringkat pertubuhan termasuk cawangan-cawangan di seluruh negara.

“Arahan khas yang dikeluarkan ini adalah selaras dengan kuasa-kuasa Pendaftar di bawah peruntukan Seksyen 3A, Akta Pertubuhan 1966 [Akta 335],” kata ROS dalam kenyataan.

ROS berkata, sekiranya sehingga tarikh 30 Jun, wabak COVID-19 dalam situasi meruncing maka pertubuhan perlu mengemukakan permohonan kepada ROS untuk pertimbangan bagi perlanjutan tempoh tarikh awal yang telah ditetapkan.

“Permohonan perlanjutan adalah bertujuan untuk mengelakkan penyalahgunaan oleh pertubuhan berdaftar ke atas undang-undang tubuh pertubuhan serta Akta 335.

“Diharapkan segala usaha dan langkah pencegahan yang dilakukan oleh kerajaan akan dapat membantu mencegah penularan COVID-19 dan sekali gus melindungi rakyat Malaysia daripada wabak itu,” kata kenyataan itu

Kerajaan kini giat melaksanakan usaha mencegah penularan wabak penyakit itu yang diisytiharkan Pertubuhan Kesihatan Sedunia (WHO) sebagai pandemik pada 11 Mac lalu ekoran peningkatan kes di seluruh dunia, termasuk Malaysia.

“Selaras dengan itu, beberapa arahan telah dikeluarkan oleh kerajaan termasuk semua perhimpunan termasuk mesyuarat diarahkan untuk ditangguhkan atau dibatalkan bagi suatu tempoh tertentu,” katanya. — AlHijrah Online


TURKI TIDAK MAMPU TANGANI GELOMBANG BARU MIGRAN SYRIA: ERDOGAN

ANKARA:
Presiden Turki, Recep Tayyip Erdogan berkata negaranya tidak mampu untuk menangani
gelombang baru migran dari Syria.

Erdogan dalam laporan Reuters hari ini berkata, Ankara dan Washington perlu mewujudkan “zon selamat” dalam wilayah konflik itu dengan kadar segera.

Kedua-dua
sekutu NATO itu bersetuju untuk mewujudkan zon selamat di utara Syria di
sepanjang sempadan selatan Turki selain membersihkan kawasan itu daripada ancaman
pemberontak YPG.

Ahad
lalu, Tentera Turki dan Syria menjalankan rondaan bersama yang pertama di
wilayah konflik terbabit. – Terjemahan AlHijrah Online